AKTUALIZOVANÉ 20:30Taliansky premiér Renzi povedie vládu do prijatia rozpočtu

Taliani v referende pomerom zhruba 59 ku 41 percentám hlasov jasne odmietli reformu ústavy.

RÍM.  Taliansky premiér Matteo Renzi, ktorý  po porážke v nedeľňajšom referende o ústavných zmenách ponúkol prezidentovi Sergiovi Mattarellovi v Ríme demisiu, by oficiálne mohol rezignovať počas nadchádzajúceho víkendu. Najvyšší taliansky predstaviteľ požiadal totiž predsedu vlády, aby zostal vo funkcii až do prijatia zákona o štátnom rozpočte pre rok 2017, čo by Senát podľa znalcov pomerov mohol stihnúť v priebehu asi troch dní. Odstupujúci premiér pred návštevou v prezidentskom paláci viedol ostatné rokovanie svojho kabinetu, na ktorom poďakoval ministrom za spoluprácu v priebehu 1006 dní vo funkcii. "Bolo to tisíc ťažkých, ale pekných dní. Vďaka všetkým! Nech žije Taliansko!," napísal Renzi na margo svojho takmer trojročného pôsobenia na čele vlády na jednej zo sociálnych sietí. Znalci pomerov v Ríme očakávajú, že prezident Mattarella uprednostní po Renziho rezignácii prechodnú vládu odborníkov, ktorá by Taliansko mala viesť až do riadnych parlamentných volieb v priebehu jari 2018. Favoritom na post premiéra je podľa správ z talianskej metropoly minister hospodárstva a financií Pier Carlo Padoan. Podľa konečných výsledkov Taliani v referende pomerom 59,11 ku 40,89 percenta hlasov jasne odmietli reformu ústavy, ktorá mala zjednodušiť systém vládnutia v krajine. Premiér Renzi s hlasovaním spojil svoje ďalšie pôsobenie v úrade. Panujú obavy, že odmietnutie referenda by mohlo viesť k politickej neistote v krajine a následne mať negatívne dopady na Európsku úniu. Účasť dosahujúca takmer sedemdesiat percent podľa webu spravodajskej stanice BBC svedčí o tom, že referendum bolo vnímané ako príležitosť vyjadriť nespokojnosť s predsedom vlády. Štyridsaťjedenročný Renzi, ktorý stojí na čele talianskej vlády necelé tri roky, reformu hájil ako nutnú pre zjednodušenie fungovania politického systému krajiny, ktorá od roku 1945 zažila viac ako 60 vlád. Reforma mala posilniť Poslaneckú snemovňu a výrazne obmedziť vplyv Senátu, ktorý mal okrem iného prísť o možnosť zvrhnúť vládu a o vplyv na blokovanie zákonov. Na zverejnenie odhadov okamžite reagovali burzy, euro pokleslo voči doláru z 1,0625 na 1,0580. Výsledky referenda znamenajú novú ranu pre Európsku úniu, ktorá sa snaží prekonať niekoľko kríz a chcela by, aby taliansky premiér pokračoval vo svojich reformných snahách v silno zadĺženej krajine. Porážka tiež môže poznamenať trhy, najmä bankový sektor, ktorý tento rok na milánskej burze stratil polovicu svojej hodnoty. Podľa talianskych zákonov musel Renzi usporiadať referendum o svojich plánoch na revíziu ústavy, ale sám sa rozhodol s výsledkom spojiť svoju budúcnosť. Tento krok fakticky premenil hlasovanie v plebiscit o samotnom Renzim a zjednotil rôznorodé opozičné sily v bitke o zosadenie najmladšieho talianskeho premiéra. Ani Renziho odstúpenie nemusí podľa agentúry Reuters nutne znamenať, že zmizne z politickej scény, ako sa to stalo v Británii, kde David Cameron po porážke v hlasovaní o brexite odišiel z vlády. Vodcovia EÚ podľa BBC v noci na pondelok toho asi veľa "nenaspali". Renzi bol totiž jediným ľavicovým premiérom v Európe, ktorý mal nejakú víziu budúcnosti EÚ. Referendum možno vnímať aj ako barometer "protisystémových" nálad v Európe. Po Renziho porážke, ku ktorej prispeli populistické zoskupenia, vypukli v uliciach Ríma spontánne oslavy. Nemecká kancelárka Angela Merkelová je smutná z výsledku referenda a z Renziho neúspechu. Jeho ústavnú reformu podporovala. Plebiscit označila za vnútornú záležitosť Talianska, ktorú treba rešpektovať. "Som smutná z toho, že referendum nevyšlo podľa premiérových predstáv, pretože som jeho reformu podporovala, ale samozrejme, je to rozhodnutie Talianov, ktoré musíme rešpektovať," vyhlásila v pondelok Merkelová v meste Essen, kde sa práve koná trojdňový stranícky snem nemeckej vládnej strany CDU. Merkelová tiež ľutuje rozhodnutie talianskeho premiéra podať demisiu. "Nemecká vláda je otvorená úzkej spolupráci s novou vládou, ktorá v Taliansku vznikne nezávisle na jej zložení," uviedol hovorca nemeckej vlády Steffen Seibert. Tvrdšie vyjadrenie k talianskemu referendu zaznelo od nemeckého ministra zahraničných vecí Franka-Waltera Steinmeiera. Prostredníctvom svojej hovorkyne vyhlásil: "Toto je vládna kríza, nie štátna kríza. Nie je to zánik Západu, ale nie je to ani pozitívna správa v čase, keď je Európa v kríze." Vodkyňa francúzskeho Národného frontu Marine Le Penová blahoželala Lige severu. "Taliani odmietli EÚ a Renziho. Musíme načúvať tejto túžbe národov po slobode," vyhlásila. Talianske populistické a euroskeptické Hnutie piatich hviezd (M5S) vyzvalo v pondelok na okamžité usporiadanie predčasných parlamentných volieb a vyjadrilo pripravenosť prevziať moc v krajine. Reagovalo tak na výsledky referenda. "Demokracia zvíťazila," napísal na svojom blogu zakladateľ M5S, komik Beppe Grillo, čím komentoval výsledky plebiscitu. Jeho hnutie počas kampane tvrdo agitovalo za odmietnutie reformy. Grillo súčasne vyzval na bezodkladné vypísanie predčasných volieb. Hnutie piatich hviezd podľa neho začne ihneď zostavovať svoj vládny tím a politickú platformu, s ktorou sa bude vo voľbách uchádzať o hlasy voličov. V prípadných predčasných voľbách by Hnutie piatich hviezd muselo súperiť o hlasy voličov s Renziho Demokratickou stranou, vďaka novozavedenému dvojkolovému volebného systému by však zrejme zvíťazilo. Mainstreamové strany v tejto súvislosti zvažujú opätovnú zmenu volebného zákona. Perspektíva volebného víťazstva M5S vyvoláva obavy finančných trhov, keďže toto protisystémové hnutie presadzuje referendum o to, či Taliansko naďalej zostane členskou krajinou eurozóny. Grillovi hnutie nateraz odmieta akékoľvek spojenectvo s niektorou zo zavedených strán, čo by mu mohlo skomplikovať snahy o vytvorenie vlády.


Pri zrútení skládky odpadu na Srí Lanke zomrelo najmenej desať ľudí

Po zrútení skládky zároveň vypukol požiar, na ktorého uhasenie muselo srílanské vojenské letectvo použiť vrtuľník.

KOLOMBO. Najmenej desať ľudí vrátane štyroch detí prišlo o život pri tom, ako sa na predmestí srílanskej metropoly Kolombo zrútila skládka odpadu. Zranenia utrpelo ďalších prinajmenšom 20 osôb a zničených bolo okolo 50 domov. S odvolaním sa na vyhlásenia miestnej polície a médií o tom v sobotu informovala agentúra DPA. K incidentu došlo v piatok. Aj v sobotu však na mieste pokračujú záchranné práce, na ktorých sa zúčastňujú policajti a príslušníci armády. Po zrútení skládky zároveň vypukol na mieste požiar, na ktorého uhasenie muselo srílanské vojenské letectvo použiť vrtuľník. Skládka, ktorá slúži na uskladnenie odpadu z hlavného mesta, bola už v minulosti kritizovaná a označovaná za nebezpečnú.


SaS: Výsledky PISA sú signálom, že reformu školstva nemôžeme odkladať

BRATISLAVA. Ministerstvo školstva a s ním celá spoločnosť dostali po zverejnení výsledkov PISA ďalší rukolapný signál, že reformu školstva nemôžeme odkladať. Tvrdí to strana Sloboda a Solidarita. Poslanec NR SR za SaS Branislav Gröhling uviedol, že nie je akceptovateľné, aby sme opakovane boli v medzinárodných hodnoteniach podpriemerní a už vôbec nie, aby sa naše výsledky stále zhoršovali. Agentúru SITA o tom informovala hovorkyňa politickej strany Sloboda a Solidarita Katarína Svrčeková. "Problém je v tom, že školské reformy boli na okraji záujmu dvoch vlád premiéra Roberta Fica a dnes najsilnejšiu vládnu stranu zaujíma najmä prepad preferencií. Požiadavky učiteľov nie sú pre Smer silná výzva na zlepšenie situácie, ale nazerajú na ne ako na ohrozenie svojho postavenia. Preto pochybujeme, že za takýchto okolností môže minister školstva Peter Plavčan urobiť radikálne kroky dopredu," uvádza SaS. Gröhling tvrdí, že školstvo potrebuje jasne zadefinované kroky s presnou časovou realizáciou. Musia pritom zahrnúť lepšie materiálne ohodnotenie učiteľov, zmenu prístupu k vyučovaniu, ako aj zmenu učebných plánov. "Nemusíme vymýšľať nič nové, treba si vziať príklady odtiaľ, kde to funguje a prispôsobiť ich našim podmienkam. Podstatné však je, aby reformátori získali učiteľov na svoju stranu. A v tom vidíme problém,“ hovorí Gröhling. Poslanec si myslí, že minister školstva Peter Plavčan sedí na veľmi vratkej stoličke, pretože nemá politickú pozíciu v strane SNS, ktorá ho do kresla ministra nominovala z úradníckej funkcie. SNS sa podľa neho nevyznačuje ako strana so silným reformným ťahom a rast preferencií jej signalizuje, aby sa nepúšťala do žiadnych komplikovaných reforiem, kde hrozia spoločenské konflikty. "Prioritou sú stále diaľnice, zaplátanie dier v zdravotníctve, sekera vo Všeobecnej zdravotnej poisťovni, vlaky zadarmo, ale nie reformy v školstve. Nepostavenú diaľnicu vidieť hneď, ale zlé vzdelanie sa ukáže až za niekoľko rokov. No kde bude vtedy súčasná vládna zostava?“ pýta sa Gröhling. Poslanec tiež pripomína, že od roku 2006 sa výsledky Slovenska v testoch PISA kontinuálne zhoršujú a doposiaľ žiaden minister neprišiel s riešením, ako klesajúcu tendenciu zastaviť. Kritizuje, že v školstve stále uprednostňujeme kvantitu vedomostí pred kvalitou a ich využívaním. Nepodporujeme samostatné myslenie žiakov, kritické myslenie či riešenie problémov. "Toto je jednoznačne prekonaný model. Testy PISA preverujú najmä schopnosť žiaka používať vedomosti, kombinovať poznatky a uplatniť ich v rôznych situáciách. Pre naše súčasné školstvo je to čoraz nedosiahnuteľnejšia méta. Sme v patovej situácii, jej rozuzlenie spočíva v zmene vlády,“ uzatvoril Gröhling. Výsledky slovenských 15-ročných žiakov sú podľa medzinárodnej štúdie PISA 2015 pod priemerom krajín OECD. Podobne ako v predchádzajúcom cykle v roku 2012 sú pritom v porovnaní s priemerom OECD nižšie vo všetkých troch oblastiach – matematickej, čitateľskej aj prírodovednej gramotnosti. Vo všetkých troch oblastiach tiež existuje trend znižovania výkonov našich žiakov.


STĹPČEK PETRA SCHUTZAJozef Majský dokazuje, že si nie sme všetci rovní

Súd preverí péenky

Stĺpček

Radový smrteľník s rovnakou diagnózou ako Majský by mal proces aj s vymeraným trestom dávno za sebou.

Ak aj v SR rezonuje téma nerovnosti, omnoho väčšmi než na materiálnu sa myslí na prístup k spravodlivosti. Z plurality evidencií, že Slováci si nie sú všetci pred zákonom rovní, je aj príbeh Majský. Isteže, stĺpček nevie posúdiť rozsah a vážnosť zdravotných ťažkostí, ktoré obvinenému bránia postaviť sa pred súd viac než desať rokov. Len akosi šípi, že radový smrteľník s rovnakou diagnózou by mal proces aj s vymeraným trestom dávno za sebou. Ešte i na tom Slovensku, kde sú súdne prieťahy normou. Ak Najvyšší súd teraz – píše sa 2018, skutok sa udial v 2002 – dáva preskúmať zdravotný stav Majského akémusi inštitútu forenzných medicínskych expertíz, dá sa len cez slzy zasmiať. A sklapnúť - v túžbe po spravodlivosti nič iné nemáme. Úľavou byť azda môže, že kľúčový tunelár Horizontu/BMG sa nevolal Majský. Ten sa „iba“ ako sup chcel priživiť na mrcine bankrotára. Hlavný páchateľ Fruni sa spravodlivosti nevyšmykol a celý trest – 12 rokov – už má za sebou. A – nech je mu zem ľahká – aj celý život.


Na bavlníkových poliach v Azerbajdžane sa chemikáliami otrávilo dvesto ľudí

Prokuratúra vyšetruje porušenie bezpečnostných predpisov.

BAKU. Približne 200 poľnohospodárskych pracovníkov sa v Azerbajdžane otrávilo chemikáliami počas práce na bavlníkových poliach. Informovala o tom agentúra AP s odvolaním sa na miestnych zdravotníckych predstaviteľov, ktorí tvrdia, že od 10. júna zaznamenali azerbajdžanské úrady desiatky prípadov otravy v troch centrálnych regiónoch. Hovorkyňa ministerstva zdravotníctva Safiya Ahmadova vo štvrtok uviedla, že v okrese Imišli vyhľadalo tento týždeň lekársku starostlivosť 141 ľudí, ďalších 24 osôb už skôr potrebovalo pomoc v okrese Saatli a 38 v okrese Terter.Minister poľnohospodárstva Inam Kerimov v súvislosti s otravami vyjadril podozrenie, že môžu byť dôsledkom porušenia bezpečnostných pravidiel pri práci alebo použitia chemikálií zlej kvality. Generálna prokuratúra informovala, že už vyšetruje porušenie bezpečnostných predpisov vrátane používania pesticídov pri zbere bavlny.


Cavendish, Petacchi či Sagan. Výborní šprintéri majú spoločnú záľubu

Fanúšik sa pýtal Sagana ako trávi voľný čas.

BRATISLAVA. Šprint je hra nervov a rýchlych rozhodnutí. Cyklista musí mať nielen skvelé nohy, ale rovnako bleskový postreh. Možno to je náhoda a možno nie, ale viacerí výborní šprintéri radi skladajú Rubikovu kocku. Kedysi si týmto hlavolamom krátil chvíle a cibril postreh Alessandro Petacchi. Raz ho pri tom videl Mark Cavendish a tiež prepadol tejto záľube. "Potrebujem stále niečo robiť a toto skvelá vec, ako zabiť pár minút. Zamestnáte si tým ruky," opisoval Cavendish. "Keď sa mi nepodarí zložiť ju za menej ako dve minúty, dosť ma to hnevá." Keď spoločne s Petacchim jazdili v tíme Quick-Step, dokonca si dali aj súboj o to, kto rýchlejšie hlavolam vyrieši. Vyhral Cavendish. Najnovším majstrom v skladaní tohto farebného hlavolamu je slovenský cyklista Peter Sagan. V rámci krátkych videí pre tím Bora-Hansgrohe odpovedá držiteľ zeleného dresu na Tour de France na otázky fanúšikov. Posledná z nich znela, ako trávi voľné chvíle počas pretekov? „Nikto so mnou nechce byť, pretože som často otravný. Potom sedím v autobuse sám a zabíjam čas netradične. Čaká nás 80-kilometrový presun, Daniel Oss si robí kávu a ja sa bavím s touto malou kockou," vraví slovenský cyklista a ukazuje Rubikovu kocku. "Nie som v jej riešení veľmi dobrý, ale je pekné mať nejaké hobby, nie?" vraví. Všetky plochy sa mu podarí farebne zjednotiť za menej ako pol minúty. "Hotovo. Sústreďme sa na to, čo nás čaká," dodáva na záver.


Holandský populista Wilders: Nabudúce budeme prví

Tri kreslá

Prejedení populizmu

Imigrácia víťazí

Nabudúce prví

Zostavovanie vlády

Diplomatický spor medzi Ankarou a Haagom podľa analytikov paradoxne pomohol premiérovi Ruttemu zotrvať na čele krajiny.

AMSTERDAM. Pravicový populista Geert Wilders predpovedá víťazstvo svojej Strany za slobodu (PVV) v budúcich voľbách v Holandsku po tom, ako jej takmer úplné výsledky sčítania hlasov odovzdaných v stredajšom hlasovaní pripisujú druhé miesto. "Boli sme treťou stranou v Holandsku. Teraz sme druhou stranou v Holandsku. A nabudúce budeme prví," napísal Wilders na Twitteri. Dodal, že je "skutočne hrdý na viac než milión holandských stúpencov", ktorých PVV získala za 12 rokov od svojho založenia. Zo sčítania 95 percent hlasov zo stredajších holandských volieb vyplýva, že zvíťazila liberálna Strana za slobodu a demokraciu (VVD) premiéra Marka Rutteho so ziskom 33 kresiel v 150-člennej dolnej komore parlamentu. Bude tak mať o osem poslancov menej než po voľbách z roku 2012. Wildersova PVV skončila s 20 kreslami druhá. Polepší si o päť kresiel, aj keď dúfala vo viac ako 30 poslancov po tom, ako uplynulý rok viedla v prieskumoch. Ruttemu a jeho VVD sa podarilo tento trend zvrátiť a napokon napriek očakávanému tesnému súboju predbehla PVV výrazne - podľa analytikov aj vďaka vysokej účasti na voľbách a rozhodnému postoju holandského premiéra v aktuálnom spore s Tureckom. Diplomatický spor medzi Ankarou a Haagom sa rozhorel po tom, ako holandské úrady neumožnili tureckým ministrom vystúpiť pred tamojšími krajanmi v rámci kampane pred referendom o zmene tureckej ústavy. Turecký minister zahraničných vecí Mevlüt Čavušoglu v reakcii na výsledky holandských volieb vyhlásil, že Európa smeruje do priepasti a k "náboženským vojnám". Čavušoglu vo vyjadrení, ktoré vo štvrtok priniesla štátna tlačová agentúra Anadolu, povedal, že väčšina strán kandidujúcich v holandských voľbách dostala 17-20 percent hlasov. "Nie je rozdiel medzi sociálnymi demokratmi a fašistom Wildersom. Majú rovnakú mentalitu," vyhlásil šéf tureckej diplomacie. Tvrdí tiež, že európske strany privádzajú kontinent do záhuby. "Vediete Európu do priepasti. Čoskoro v Európe vypuknú náboženské vojny. Tam to smeruje," citovala Čavušogla agentúra AP.


Ekonomika Spojených štátov podľa Fedu na spor s Čínou doplatí

Čína reagovala na americké clá odvetnými opatreniami.

WASHINGTON. Vyostrujúci sa obchodný konflikt s Čínou bude mať podľa predstaviteľa americkej centrálnej banky (Fed) Jamesa Bullarda negatívny vplyv na ekonomiku USA. V posledných dňoch obe strany hovorili o clách, ktoré sa týkajú ďalších oblastí, varoval šéf St. Louiského Fedu. Bullard teraz počíta so zvýšenou volatilitou na akciovom trhu a dôsledkami pre jednotlivé firmy, keďže Čína cieli na konkrétne odvetvia. Po tom, čo USA ohlásili nová clá na dovoz tovarov z Číny v celkovej hodnote 50 miliárd USD (40,73 miliardy eur), Čína zareagovala odvetnými opatreniami v rovnakom rozsahu. Americký prezident Donald Trump je pevne rozhodnutý pokračovať v začatom trende a vyjednať lepšie obchodné podmienky pre USA, uviedol Bullard. "A to pre nás všetkých znamená hrboľatú cestu počas obdobia, kým budú tieto rokovania pokračovať," povedal. Trumpov ekonomický poradca Larry Kudlow povedal pred novinármi vo Washingtone, že cieľom opatrení USA proti Číne je snaha o ochranu pravidiel a zvyklostí voľného obchodu. (1 EUR = 1,2276 USD)


Dron fotografoval americký protiraketový systém, havaroval cestou do KĽDR

Dron havaroval na hraniciach Južnej a Severnej Kórey pravdepodobne pre nedostatok paliva.

SOUL. Bezpilotné lietadlo, ktoré sa našlo minulý piatok v blízkosti hraníc so Severnou Kóreou, fotografovalo súčasti amerického protiraketového systému THAAD umiestnené v Južnej Kórei. Oznámil to v utorok ministerstvo obrany v Soule, ktoré citovala agentúra AP. Havarovaný stroj s dĺžkou 1,8 metra a rozpätím krídel 2,4 metra objavili v hornatej pohraničnej oblasti juhokórejskej provincie Kangwon. Lietadlo bolo vybavené zabudovaným fotoaparátom značky Sony, v ktorej sa našli stovky záberov zachytávajúcich lokality na území Južnej Kórey. Bolo medzi aj desať fotografií, na ktorých boli zachytené odpaľovacie zariadenia a radary amerického protiraketového systému THAAD, nainštalovaného v blízkosti juhokórejského mesta Songdžu. Väčšinu nájdených záberov však tvorili zábery obývaných oblastí, poľnohospodárskej krajiny alebo iných menej citlivých lokalít. Dron pravdepodobne havaroval pre nedostatok paliva, keď sa vracal do KĽDR. Americký systém THAAD (Terminal High Altitude Area Defense) je schopný likvidovať balistické rakety krátkeho a stredného doletu. Jeho úlohou má byť posilnenie obrany pred možnou severokórejskou raketovou hrozbou. Kľúčové súčasti systému nainštalovali v Južnej Kórei v apríli tohto roku. Drony sú v arzenáli Pchjongjangu relatívnou novinkou, podľa dostupných informácií ich začal využívať až v posledných rokoch. Podľa Soulu slúžia na špionážne operácie, čo však KĽDR popiera. Niekoľko takýchto severokórejských strojov objavili v Južnej Kórei v roku 2014. Podľa expertov išlo o pomerne primitívne zariadenia, ktoré však napriek tomu mohli predstavovať bezpečnostné riziko.


Trump pozastavil Ukrajine pomoc z politických dôvodov, priznal hovorca Bieleho domu

Americký prezident a jeho spojenci posledný mesiac tvrdili, že nedošlo k žiadnej dohode s Ukrajinou.

WASHINGTON. Úradujúci vedúci kancelárie Bieleho domu Mick Mulvaney vo štvrtok na tlačovej konferencii priznal, že prezident Donald Trump pozastavil Ukrajine vojenskú pomoc takmer 400 miliónov dolárov sčasti aj z politických dôvodov, aby donútil Kyjev vyšetrovať teóriu, že Ukrajina pomáhala demokratom v prezidentských voľbách v USA v roku 2016. A tým, ktorých takýto Trumpov krok znepokojuje, Mulvaney odkázal: "Preneste sa nad to." Informovala o tom americká spravodajská televízia NBC News na svojej webe a tlačová agentúra AFP, ktorá dodala, že táto sprisahanecká teória sa vo všeobecnosti pokladá za nepodloženú. Mulvaney novinárov v Bielom dome doslova upozornil: "Preneste sa nad to. V zahraničnej politike bude stále existovať politické ovplyvňovanie." Mulvaney povedal, že na dohode typu "niečo za niečo" nevidí nič zlé, pritom ju však doteraz Biely dom popieral. Prezident Trump a jeho spojenci posledný mesiac tvrdili, že nedošlo k žiadnej dohode s Ukrajinou v duchu "niečo za niečo". Americká Snemovňa reprezentantov však otvorila vyšetrovanie, ktoré môže viesť k impeachmentu prezidenta (ústavnej žalobe). Snemovňa k nemu prikročila po tom, čo sa informátor na príslušných miestach v USA sťažoval na Trumpov telefonický rozhovor s ukrajinským prezidentom Volodymyrom Zelenským z 25. júla. Biely dom o obsahu telefonátu v sumári uviedol, že Trump požiadal Zelenského o "láskavosť" krátko po tom, čo Zelenskyj diskutoval o americkej vojenskej pomoci. V rámci tejto "láskavosti" Trump Zelenského požiadal, aby Kyjev vyšetril teóriu o existencii e-mailového servera Demokratického národného výboru (DNC) na Ukrajine, ako aj činnosť niekdajšieho viceprezidenta Joea Bidena a jeho syna Huntera Bidena. DNC je najvyšší orgán americkej Demokratickej strany a demokrat Biden je možným súperom Trumpa v prezidentských voľbách v roku 2020. Mulvaney vo štvrtok novinárom povedal, že čiastočným dôvodom pozastavenia pomoci bolo, že prezident Trump nechcel poslať peniaze skorumpovanej krajine. Mulvaney dodal, že prezident má zároveň silný odpor voči poskytovaniu zahraničnej pomoci a nemá rád "míňanie peňazí v zahraničí". "Spätný pohľad na to, čo sa v roku 2016 stalo, v ňom vyvolával obavy z korupcie na Ukrajine. Je to absolútne primerané," uviedol Mulvaney. Na otázku, či rozhodnutie Ukrajiny vyšetrovať alebo nevyšetrovať túto záležitosť zohralo úlohu v pozastavení pomoci takmer vo výške 400 miliónov dolárov tesne pred júlovým telefonátom, Mulvaney odpovedal "áno". Dodal, že peniaze "nakoniec potiekli". "V zahraničnej politike to robíme stále," vysvetlil. A dodal, že administratíva pozastavila financie aj trom stredoamerickým štátom, aby zmenili svoje imigračné politiky. "Bude sa to diať aj ďalej. Voľby majú následky," vyhlásil podľa webu NBC News.


Slovensko prispeje do Zeleného vzdelávacie fondu dvomi miliónmi dolárov

BRATISLAVA. Slovensko prvýkrát prispeje do Zeleného vzdelávacie fondu 2 miliónmi dolárov (1.798.076,05 eura) do konca tohto roka. Za roky 2020 až 2030 chce Slovensko prispieť počas štyroch rokov sumou 2 milióny eur. Informoval o tom hovorca Ministerstva životného prostredia Tomáš Ferenčák. Minister životného prostredia László Sólymos (Most-Híd) sa zúčastní dvojdňovej konferencie v Paríži. "V septembri v New Yorku som za Slovensko oficiálne podpísal historicky prvý príspevok do Zeleného klimatického fondu a vo štvrtok v Paríži potvrdím, že v tomto trende budeme pokračovať. Musí sa ešte doladiť mechanizmus financovania, ako aj spolufinancovania zo strany rozvojových krajín," povedal Sólymos. Financie zo Zeleného klimatického fondu sú využívané na podporu znižovania emisií, efektívneho vyžívania zdrojov, adaptačných opatrení, znižovanie množstva odpadu v rozvojových krajinách sveta, uvádza Ferenčák. Šéf envirorezortu bude diskutovať o pomere medzi financovaním zoslabovacích a adaptačných projektov aj o miere spolufinancovania projektov v rámci Zeleného klimatického fondu. "Verím, že tieto otázky vyriešime a klimatický fond sa stane globálnym lídrom v boji proti zmene klímy," hovorí Sólymos. Zelený klimatický fond bol založený v roku 2010 v mexickom Cancúne. Ako vysvetlil Ferenčák, jeho účelom je prostredníctvom projektov, programov a aktivít pomáhať rozvojovým krajinám. Tiež aj obmedzovať alebo znižovať emisie skleníkových plynov a prispôsobiť sa dôsledkom zmeny klímy.


Na čiastočný úväzok pracuje každý dvadsiaty Slovák

V celej EÚ, s priemerom 19,2 percenta, je najmenej čiastočných úväzkov v Bulharsku.

BrRATISLAVA. Na čiastočný úväzok pracuje takmer každý dvadsiaty zamestnaný Slovák. V minulom roku na takýto úväzok pracovalo 4,9 percenta ľudí, medziročne ide o pokles o 0,9 percenta. V rámci Európskej únie (EÚ) je najmenej čiastočných úväzkov v Bulharsku. Poukázala na to personálna agentúra Grafton. Za človeka pracujúceho na čiastočný úväzok sa vrátane samostatne zárobkovo činných osôb považuje každý, kto vo svojom hlavnom či jedinom zamestnaní odpracuje menej ako 30 hodín týždenne. Grékov je zamestnaných na čiastočný úväzok iba z priznanej núdze o full-time. V celej EÚ, s priemerom 19,2 percenta, je najmenej čiastočných úväzkov v Bulharsku (1,8 percenta) a najviac v Holandsku (50,1 percenta). V rámci krajín V4 vykazuje Poľsko 6,4 percenta takýchto úväzkov medzi zamestnanými ľuďmi, Česko 6,3 percenta a Maďarsko 4,2 percenta. "V roku 2008, teda desať rokov pred najčerstvejšími dostupnými výročnými údajmi, pracovalo na čiastočný úväzok iba 2,5 percenta zamestnaných Slovákov v sledovanej vekovej skupine od 15 do 64 rokov. Dlhodobý trend je teda vzostupný," upozorňuje odborníčka personálnej agentúry Grafton Jitka Součková. V EÚ pretrváva značný rozdiel medzi počtom čiastočných úväzkov u jednotlivých pohlaví. V redukovanom pracovnom režime totiž pôsobí až 31,3 percenta zamestnaných žien a len 8,7 percenta mužov. Najvyššie zastúpenie čiastočných úväzkov u zamestnaných žien je v Holandsku, kde takto pracuje 75,6 percenta zamestnaných. V rovnakej krajine síce pracuje časovo obmedzenou formou len 27,5 percenta zamestnaných mužov, aj to však znamená prvú priečku v tejto kategórii v EÚ. Medzi 28 členskými štátmi nie je žiadny s prevahou mužov zamestnaných na čiastočný úväzok. Najproporčnejšia situácia je v Rumunsku a Bulharsku. Slovensko v tomto smere nie je výnimkou so 7 percent žien a 3,2 percenta mužov pracujúcich na čiastočný úväzok. "Napriek úsiliu o dosiahnutie rovnovážneho stavu na pracovnom trhu sú to stále najmä ženy, ktoré čiastočnými úväzkami riešia potrebu zosúladiť kariéru so súkromím, pod čím, samozrejme, rozumieme predovšetkým starostlivosť o rodinu počnúc deťmi v nižšom veku. Tieto údaje potvrdzujú, že napriek snahám o dosiahnutie rovnosti príležitostí stále platí tradičné vnímanie a praktikovanie úloh, podľa ktorého je muž živiteľom rodiny a žena sa primárne má starať o domácnosť," vysvetľuje Součková. Čiastočný pracovný úväzok má svoje výhody aj nevýhody. Hlavným prínosom je priestor na viacero takýchto zamestnaní či voľný čas navyše oproti full-time, čo v praxi často využívajú najmä matky na opateru potomkov. Logickou nevýhodou číslo jeden je najmä nižší príjem. Európsky štatistický úrad Eurostat ponúka zistenia aj o tzv. nedobrovoľnej zamestnanosti na čiastočný úväzok. Takéto riešenie nedostatku full-time uplatnenia na pracovnom trhu sa vlani týkalo 26,5 percenta Slovákov zamestnaných na čiastočný úväzok, z nich bolo 30,9 percenta mužov a 24,1 percenta žien. Zaujímavosťou je, že "nedobrovoľne" zamestnaných na čiastočný úväzok bolo minulý rok iba 6,5 percenta takouto formou pracujúcich Čechov. "Znovu nezostáva iné, než poukázať na fenomén čiastočných úväzkov ako cielených kompromisných východísk pre matky s malými deťmi. Neprekvapuje teda, že nedobrovoľne zamestnaných na čiastočný úväzok, ktorí by v prípade možnosti prijali plný úväzok, je viac mužov," konštatuje Součková. Rekordérom v rámci EÚ je Grécko so 70,1 percenta zamestnaných na čiastočný úväzok iba z priznanej núdze o full-time. Nasledujú Taliansko (65,7 percenta) a Cyprus (63,9 percenta). Na opačnom konci rebríčka figuruje Estónsko (5,8 percenta).


Za osem mesiacov sa na Slovensku ubytovalo 3,71 milióna hostí

BRATISLAVA. Tohtoročná letná turistická sezóna bola úspešná a prekonala rekordnú návštevnosť z leta minulého roka. Za osem mesiacov tohto roka sa na Slovensku ubytovalo 3,71 milióna hostí, čo je medziročne zhruba o tristotisíc osôb viac. Ako v pondelok informovalo Ministerstvo dopravy a výstavby SR, návštevníci u nás strávili viac ako desať miliónov nocí. "Cestovný ruch je momentálne vo veľmi dobrej kondícii. Potvrdzuje, že je odvetvím, ktoré prináša hodnoty. Dáva ľuďom prácu, keďže vo všetkých kútoch našej krajiny zamestnáva viac ako tristotisíc ľudí a prináša množstvo zábavy a oddychu," povedal minister dopravy a výstavby Arpád Érsek. "Verím, že sa nám podarí udržať nastúpený trend a zachováme si priazeň turistov," dodal minister. Počet ubytovaných návštevníkov na Slovensku sa počas letných mesiacov zvýšil v medziročnom porovnaní o 8,2 percenta. Je to nárast o viac ako 130-tisíc hostí, čím sa udržal trend rastu. V hlavnej sezóne navštívilo Slovenskú republiku približne 1,75 milióna hostí, ktorí tu strávili viac ako 5,4 milióna nocí. Priemerná dĺžka pobytu bola 3,1 noci. "Prevládali domáci návštevníci, ktorí predstavujú 56,6 percenta spomedzi všetkých turistov. Dynamicky sa vyvíjal aj počet zahraničných hostí, ktorých sa u nás ubytovalo o 8,3 percenta viac ako vlani. Slovensko prilákalo počas leta najviac návštevníkov z Českej republiky, ktorí tvorili jednu tretinu všetkých zahraničných hostí," priblížila rezortná hovorkyňa Karolína Ducká s tým, že nasledovali návštevníci z Poľska, Nemecka, Maďarska a Rakúska. Najnavštevovanejším regiónom tohtoročného leta bol Bratislavský kraj, v ktorom evidovali 1,1 milióna prenocovaní turistov. Najrýchlejšie tempo rastu návštevníkov zaznamenal Trnavský kraj (+18,7 %) a z pohľadu prenocovaní Nitriansky kraj (+29,5 %). "Najväčšími lákadlami boli najmä oblasti s možnosťami turistiky v okolí Popradu, Liptovského Mikuláša či Žiliny. Návštevnosť sa počas leta prirodzene sústreďovala aj do regiónov s termálnymi kúpaliskami a akvaparkami v okolí Nových Zámkov, Dunajskej Stredy, Senca či Piešťan," uviedla Ducká. Medzi najnavštevovanejšie patrili aj Bratislava, Trenčín, Nitra, Bardejov, Košice, ako aj Banská Štiavnica a Banská Bystrica.


Ruských hackerov sa obávajú Nemecko aj Francúzsko. Môžu ovplyvniť voľby

Voľby v Európe môžu ovplyvniť dezinformácie, hoaxy aj priame útoky hackerov na citlivé vládne informácie.

BERLÍN, BRATISLAVA. Špehovanie telefónu Angely Merkelovej, zverejnené rozhovory aj firemná špionáž. Keď sa v roku 2015 na stránke WikiLeaks objavili tieto informácie, ku ktorým mala prístup americká Národná bezpečnostná agentúra (NSA), Nemci už niekoľko mesiacov viedli vyšetrovanie vnútri vlastnej tajnej služby BND. Obávali sa totiž o vlastnú kyberbezpečnosť. Paradoxne, aj výsledky tohto vyšetrovania sa pred dvoma týždňami objavili na WikiLeaks. Nemecké tajné služby teraz tvrdia, že s najvyššou pravdepodobnosťou boli za útokom v roku 2015 ruskí hackeri. Po útokoch na dáta Demokratickej strany v Spojených štátoch sa bezpečnostní experti obávajú, že ruské kyberútoky môžu zasiahnuť nielen do tajných služieb, ale aj do blížiacich sa volieb na európskom kontinente. „Je tu riziko, že niekto sa zvonka pokúsi ovplyvniť voľby, aby manipuloval s faktami alebo názormi,“ povedal pre denník Kölner Stadt-Anzeiger konzervatívny nemecký poslanec Wolfgang Bosbach. Aj nemecký Spolkový úrad pre ochranu ústavy minulý týždeň vydal varovanie, podľa ktorého v Nemecku pred augustovými voľbami hrozí „agresívna a narastajúca kyberšpionáž“. Rusko podľa úradu financuje dezinformačnú kampaň a cieľom útokov je „oslabenie a destabilizácia Nemecka“. Augustové federálne voľby budú kľúčové najmä pre pravicovú Alternatívu pre Nemecko (AfD). Práve tej môže podľa expertov dezinformačná kampaň pomôcť. Ruskí hackeri sú jej súčasťou. „Videli sme to nielen v Spojených štátoch, ale aj pri holandskom referende o pridružení Ukrajiny k Európskej únii, aj v prípade slovenských volieb. Narastá podpora proruských a extrémistických strán,“ hovorí pre SME Jaroslav Naď zo Slovenského inštitútu pre bezpečnostnú politiku. Hackeri podľa neho môžu do volieb zasiahnuť dvoma spôsobmi: „Jednou cestou je ovplyvňovanie verejnej mienky prostredníctvom dezinformácií na sociálnych sieťach a ďalších médiách. Druhá je využívanie hackerských nástrojov na získavanie citlivých údajov, ktoré by mohli ovplyvniť výsledky volieb,“ dodáva. Podľa neho ide o cielenú politiku. "Iniciatíva je vždy na strane štátu, ale vlna, ktorá sa nabaľuje, zahŕňa aj množstvo ľudí, ktorí to robia z vlastného presvedčenia," tvrdí Naď. Aj nemecká kancelárka Angela Merkelová už v novembri upozornila, že práca s ruskými snahami o dezinformácie sa stala dennou rutinou jej vlády a že to „môže hrať rolu pri volebnej kampani“, píše Politico. Politico ako príklad uvádza vymyslenú správu ruských provládnych médií o trinásťročnej ruskej imigrantke, ktorú vraj v Berlíne znásilnil utečenec. Podľa vyšetrovateľov sa to nikdy nestalo, napriek tomu táto správa vyvolala veľké protesty. Zaujímavá situácia môže nastať aj vo Francúzsku, kde dostala krajne pravicová kandidátka na prezidentku Marine Le Penová pôžičku z ruskej banky. Súčasne však jej najväčší protikandidát Francois Fillon dlhodobo Rusko obraňuje, pripomína Politico. Americká CIA minulý týždeň informovala Senát, že prezidentské voľby boli ovplyvnené hackerskými útokmi prepojenými na Rusko. „Podľa tajných služieb bolo cieľom Ruska uprednostniť jedného kandidáta pred druhým a pomôcť Trumpovi vyhrať,“ povedal počas spravodajského brífingu pre amerických senátorov jeden vyššie postavený úradník. Po hlasovaní o brexite a amerických prezidentských voľbách sú tak experti skeptickejší. „Obávajú sa, že podobný plán ako ten proti Spojeným štátom bude teraz použitý aj v ďalších voľbách,“ hovorí pre magazín Wired Dmitri Alperovitch z bezpečnostnej spoločnosti Crowdstrike, ktorá identifikovala ruských hackerov stojacich za útokom na centrálu Demokratickej strany. Podľa neho išlo v amerických voľbách o precedens. „Ak to môžu urobiť proti USA, tak môžu pošliapať aj po iných,“ dodáva. V nemeckých voľbách to môže hrať veľkú rolu, tvrdí pre Deutsche Welle poslanec za sociálnych demokratov Rolf Mützenich: "Počas kampane sa budeme musieť pripraviť na skreslené aj falošné správy." Tento text ste mohli čítať vďaka tomu, že platíte za obsah. Vážime si to.


Rusko očakáva nový program znižovania produkcie ropy

OSAKA. Ruský minister energetiky Alexander Novak dúfa, že schôdzka lídrov skupiny G-20 v japonskej Osake ukáže producentom z Organizácie krajín vyvážajúcich ropu (OPEC) a z ďalších štátov, ako ďalej postupovať, pokiaľ ide o program znižovania produkcie. Čaká sa najmä na schôdzku amerického prezidenta Donalda Trumpa a čínskeho prezidenta Si Ťin-pchinga, počas ktorej by mali rokovať o riešení súčasného obchodného konfliktu. Práve na základe výsledkov týchto rokovaní sa ukáže, aký bude ďalší vývoj ekonomiky, a tým aj dopyt po rope. To naznačí, aké by mohlo byť rozhodnutie skupiny krajín známej ako OPEC+ o programe znižovania produkcie. "Trh je momentálne vo veľmi zaujímavej fáze. Na jednej strane sa zdá, že z pohľadu ponuky a dopytu je vyvážený, na druhej strane je tu však veľa nejasností," povedal Novak. "Dúfame, že po samite G20 bude všetko jasnejšie," dodal minister s tým, že producenti by podľa neho mali prijať v súvislosti s dodávkami vyvážené rozhodnutie. Súčasný program o znižovaní produkcie vyprší 30. júna.


BBC čelí revolte pre obrovské platy a rozdiely medzi mužmi a ženami

Britská rozhlasová a televízna stanica BBC musela zverejniť platy niektorých zamestnancov.

LONDÝN. Britská rozhlasová a televízna stanica BBC čelí revolte pre rozdiely v platoch mužov a žien. BBC bola totiž nútená zverejniť údaje o príjmoch niektorých najlepšie platených hviezd. Údaje odhalili nielen to, že z peňazí daňových poplatníkov vypláca niektorým moderátorom obrovské mzdy, ale tiež, že dve tretiny ľudí s najvyššími príjmami sú muži. Najlepšie plateným moderátorom je Chris Evans, ktorý v uplynulom finančnom roku (do 31. marca 2017) zarobil v BBC až 2,25 milióna libier. Je to v prepočte asi 2,5 milióna eur. A plat Garyho Linekera, ktorý moderuje Match of the Day, dosiahol 1,8 milióna libier (čiže dva milióny eur). Naproti tomu Claudia Winklemanová, najlepšie zarábajúca žena v BBC, ktorá moderuje Strictly Come Dancing, dostala "len" 500-tisíc libier. Dve tretiny z 96 najlepších zarábajúcich celebrít BBC sú muži. Päť z najlepšie platených pánov vlani dohromady zarobilo trikrát viac ako päť najlepšie platených žien. A veľké rozdiely nie sú len medzi platmi mužov a žien v BBC. Ukázalo sa totiž, že Evans zarobil vlani zhruba tú istú sumu ako desať najlepšie platených príslušníkov etnických menšín a iných rás, ktorí dohromady zarobili minulý rok 2,24 milióna libier. BBC však stále zatajuje milióny libier, ktoré dostávajú najlepšie platené hviezdy vďaka medzere v pravidlách o zverejňovaní výšky miezd. Spoločnosť totiž musela odhaliť iba mzdy vyplácané priamo v rámci tzv. licenčného poplatku, teda bez programov, ktoré produkujú jej rýchlo sa rozvíjajúca komerčná dcérska spoločnosť alebo nezávislí producenti. To znamená, že zverejnené mzdy niektorých moderátorov, vrátane Chrisa Evansa a Grahama Nortona, sú len časťou ich celkových príjmov a odmeny hviezd, ako sú David Dimbleby či Benedict Cumberbatch, neboli vôbec zverejnené. Na niektoré programy sa tak stále vzťahujú pravidlá utajenia, napríklad na BBC Worldwide a jeho Top Gear, kde Evans vlani údajne zarobil dvojnásobok zverejneného platu (2,25 milióna libier). BBC bola prinútená britskou vládou zverejniť platy niektorých moderátorov. Ide o citlivé informácie, pretože BBC je financovaná priamo daňovými poplatníkmi. Každá domácnosť, ktorá vlastní televízor alebo sleduje BBC online, prispieva na jej prevádzku sumou 147 libier ročne.


Britský parlament žiada o odtajnenie správ o dopade brexitu na ekonomiku

LONDÝN. Poslanci britského parlamentu požadujú od vlády premiérky Theresy Mayovej, aby zverejnila súbor štúdií o ekonomických dôsledkoch vystúpenia krajiny z Európskej únie, ktoré si nechala vypracovať. Dolná snemovňa schválila v stredu príslušnú výzvu na návrh opozičnej Labouristickej strany, informovala agentúra AP. Labouristi sa podľa nej spoliehajú na bližšie nešpecifikovaný "obskúrny" parlamentný postup, pričom zákonodarcovia debatovali o tom, či je takáto výzva záväzná. Predseda snemovne John Bercow sa vyjadril, že záväzná je, čo znamená, že vláda v prípade neuposlúchnutia môže byť obvinená z pohŕdania parlamentom. Britská vláda nechala vypracovať 58 posudkov týkajúcich sa možných účinkov tzv. brexitu na rôzne odvetvia britskej ekonomiky, tvrdí však, že ich zverejnenie by narušilo prebiehajúce rokovania s EÚ. Ministerstvo pre brexit sa na margo parlamentnej výzvy vyjadrilo, že "porozmýšľa o tom, čo vyplýva z tohto hlasovania", kým naň bude reagovať.


Fico chce viac spolupracovať s Medzinárodnou protikorupčnou akadémiou

S dekanom Martinon Kreutnerom debatovali hlavne o tom, ako motivovať ľudí, aby viac nahlasovali korupciu.

BRATISLAVA. Téma boja proti korupcii bola hlavnou témou stretnutí premiéra Roberta Fica (Smer) s dekanom Medzinárodnej protikorupčnej akadémie (IACA) Martinon Kreutnerom a veľvyslancami členských krajín Európskej únie, USA a Kanady. Ako v stredu po oboch stretnutiach informoval Fico, debatovali hlavne o tom, ako motivovať ľudí, aby viac nahlasovali korupciu. Jedným z riešení má byť, aby protikorupčná akadémia otvorila na Slovensku miesto, kde by ľudia mohli nahlasovať korupčné správanie. Toto miesto by podľa premiéra mohlo informovať príslušné orgány, ako aj médiá. Veľvyslancov Fico vyzval, že ak by firmy pochádzajúce z danej krajiny hovorili alebo naznačovali, že sa s protizákonným správaním stretli, prišli to oznámiť priamo jemu, ktorý túto informáciu posunie orgánom činným v trestnom konaní.Ako Fico ďalej objasnil, akadémia by na Slovensku mohla vzdelávať úradníkov, ktorí napríklad pracujú s fondmi a finančnými mechanizmami. Nemohla by ale zasahovať do vyšetrovania. Premiér potvrdil, že vníma, že ľudia akoby sa báli nahlasovať korupciu, ale zároveň uviedol, že bez ich spolupráce to nepôjde vyšetriť. Odmietol aby sa korupcia stala predmetom politického súboja. Takisto pripomenul aj svoje plány viac spolupracovať v oblasti boja proti korupcii s mimovládnymi organizáciami či OECD. Premiér ďalej informoval, že na budúci týždeň by mala byť hotová pracovná verzia dohody s Medzinárodnou protikorupčnou akadémiou, ktorá sídli v Rakúsku, a zmluvnou stranou tejto inštitúcie je aj Slovensko. Na jej možné aktivity, ktoré by vykonávala na Slovensku, je šéf slovenskej vlády pripravený poskytnúť viac peňazí, doteraz sme podporili túto akadémiu sumou tritisíc eur.Premiér chce v blízkom čase predstaviť aj zákon na lepšiu ochranu oznamovateľov korupcie. „Veľmi ťažko sa vyšetruje po tom, čo ku korupčnému správaniu došlo. Dobré je, keď orgány vedia, že k tomu má dôjsť a ľudia spolupracujú s políciou,“ povedal premiér s tým, že momentálne sa ochrana oznamovateľa korupcie týka iba Zákonníka práca. Fico uviedol, že rozmýšľajú aj nad tým, či by nemohli oznamovateľa korupcie finančne odmeniť aj po tom, čo sa páchateľa podarí odsúdiť.„My sa zameriavame prevažne na boj proti korupcii, na vzdelávanie v tejto oblasti. Predseda vlády Robert Fico zorganizoval stretnutie so mnou, aby sme sa na prvom stretnutí porozprávali o možnostiach a potenciáli spolupráce SR s našou akadémiou,“ povedal pre médiá Kreutner. Potenciál spolupráce je podľa neho veľký, dodal však, že korupcia sa netýka iba Slovenska, ale zasahuje celý svet, verejný sektor, ako aj súkromný. „Chcem otvorene povedať, že neexistuje žiaden čarovný prútik, ktorým by sme vedeli ponúknuť riešenia. Toto je dlhodobý proces, vyžaduje si veľké úsilie a hlavne spoluprácu mnohých aktérov,“ povedal dekan na margo riešenia korupcie. Ako dodal, sú krajiny, ktoré sú podľa štandardných indexov korupcie na tom veľmi dobre a Slovensko patrí medzi tie lepšie krajiny. „Ale všetci majú problémy, i tí, ktorí majú výborné indexy, sa boria so svojimi problémami. Našou úlohou je nie viniť, ale pomôcť a prispieť k zlepšeniu,“ uzavrel Kreutner.


Berlínsky múr ako symbol rozdelenej Európy padol pred 28 rokmi

Berlínsky múr rozdeľoval Nemecko a celú Európu vyše 27 rokov.

BERLÍN. Svetový deň slobody, ktorý vyhlásil 9. novembra 2001 bývalý americký prezident George W. Bush, je spomienkou na pád Berlínskeho múru a koniec socialistického spoločenského poriadku v krajinách strednej a východnej Európy. V dejinách ľudstva zostal Berlínsky múr ako symbol studenej vojny a rozdelenia Nemecka a sveta na dva bloky, podľa vtedajšej terminológie na kapitalistický a socialistický. Berlínsky múr rozdeľoval Berlín, Nemecko a celú Európu od 13. augusta 1961 do 9. novembra 1989. Na území západných okupačných zón vznikla 23. mája 1949 Nemecká spolková republika (NSR), ako reakcia na ňu 7. októbra toho istého roku na území sovietskej okupačnej zóny bola založená Nemecká demokratická republika (NDR). Jedným z dôvodov na začatie budovania Berlínskeho múru bol odchod Nemcov z východnej časti Berlína do jeho západnej časti. Stranícke a štátne orgány NDR sa rozhodli urobiť opatrenia, aby občania NDR nemohli cez Berlín odchádzať do NSR. V noci z 12. na 13. augusta 1961 jednotky Národnej ľudovej armády, polície a pohraničnej stráže obsadili hranice k Západnému Berlínu a prerušili spojenie medzi východnou a západnou časťou mesta. Začala sa výstavba múru. Ten rozdeľoval mesto v dĺžke 45 kilometrov a v dĺžke 120 kilometrov sa tiahol medzi Západným Berlínom a Brandenburskom. V polovici 80. rokov 20. storočia bol v Sovietskom zväze za generálneho tajomníka Komunistickej strany Sovietskeho zväzu (KSSZ) zvolený Michail Sergejevič Gorbačov. S ním prišla politika glasnosti a perestrojky (prestavby). Vedenie NDR na tieto zmeny nereagovalo. V polovici augusta 1989 sa okolo 600 turistov na dovolenke v Maďarsku rozhodlo nevrátiť domov do NDR, ale odišlo do Rakúska. Maďarskí pohraničníci nebránili ich odchodu. Budapešť nadvihla "železnú oponu" a umožnila občanom NDR odísť na Západ. Následne sa pokúsili dostať na Západ tisíce východných Nemcov a začali vstupovať na diplomatické zastúpenia NSR v Prahe aj vo Varšave. Dňa 18. októbra bol dovtedajší generálny tajomník Zjednotenej socialistickej strany Nemecka (SED) Erich Honecker nútený uvoľniť miesto Egonovi Krenzovi. Informácie o minimálnych formalitách na vyplnenie a vydanie víz do NSR sa objavili 9. novembra 1989. V ten deň východní Nemci prišli k Berlínskemu múru. Pohraničníci, ktorí ešte nevedeli o nových pravidlách na vycestovanie, sa pokúšali zhromaždených odohnať, ale čoskoro museli ustúpiť a otvorili priechody. Berlínsky múr dostal prvú trhlinu. V dňoch 10.-12. novembra sa vybrali do Západného Berlína približne dva milióny východných Nemcov. Oficiálna demontáž múra sa uskutočnila v januári 1990.


Líder súťaže prišiel v závere o veľký náskok, jednotke draftu sa darilo proti LeBronovi

NEW YORK. Vedúce mužstvo basketbalovej NBA Milwaukee Bucks v zápase plnom zvratov prehralo v noci na nedeľu na palubovke Utahu Jazz 111:115. Hostia viedli v prvej štvrtine o štrnásť bodov, po polčase prehrávali o sedem, ale napokon v poslednej dvanásťminútovke prišli o 17-bodový náskok. Najlepším strelcom duelu sa stal Donovan Mitchell, ktorý premenil päť trojok a utvoril si kariérne maximum 46 bodov. Lenže za hrdinu označil iného spoluhráča. "Hovorte si o mne čo chcete, ale najužitočnejším hráčom bol Derrick Favors," povedal po zápase Mitchell. "Derrick sa dostal do módu Hulka," doplnil ho tímový kolega Kyle Korver. Dvadsaťsedemročný pivot zaznamenal double-double 23 bodov, 18 doskokov a nahradil tradičnú oporu Rudyho Goberta, ktorému sa nedarilo a zostal na piatich bodoch. Naopak, najhorší tím ligy Phoenix Suns sa zaskvel proti Los Angeles Lakers víťazstvom 118:109. Jednotka ostatného draftu Deandre Ayton nazbieral double-double 26 bodov a 10 doskokov, navyše veľmi dobre bránil LeBrona Jamesa. "Bol to zábavný zápas. Bude sa mi dobre spať," tešil sa Ayton po stretnutí. Suns sa v tejto sezóne stretli s Lakers štvrtýkrát, predchádzajúce tri zápasy sa skončili dvojciferným víťazstvom hráčov z Kalifornie. Druhý tím Západnej konferencie Denver neuspel druhýkrát za sebou. New Orleansu bez Anthonyho Davisa podľahol doma nečakane 112:120. Tretí tím tabuľky na západe Oklahomy City prehrala už štvrtý duel v sérii, tentoraz v San Antoniu 102:116, keď zjavne chýbal Paul George. NBA 2018/2019 - základná časť: Najviac bodov: Sexton 16, Nance a Clarkson po 11 - Kennard 26 ( trojok), R. Jackson 24, Ellington 15 (5 trojok) Najviac bodov: Bojan Bogdanovič 25, D. Collison 23 (10 asistencií), Joseph 14 - Vučevič 27, Ross 23, Fournier 19 Najviac bodov: Olynyk 25, D. Jones 18, McGruder 17 - J, Harris 15, Kurucs 11, Russell a Dinwiddie po 10 Najviac bodov: B. Simmons 25 (15 doskokov, 11 asistencií), Scott 22, Butler 21 - Durant 34, Stephen Curry 28 (5 trojok), Cousins 25 Najviac bodov: Dončič 22, Powell 13, Hardaway 10 - Valančiunas 20 (10 doskokov), Bradley a J. Carter po 15 Najviac bodov: Aldridge 27 (10 doskokov), Gay 22, DeRozan 18 - Westbrook 19, Schröder 18, Adams 17 (13 doskokov) Najviac bodov: Jokič a J. Murray po 20, Millsap 16 - Jrue Holiday 29, J. Randle 28 (10 doskokov), F. Jackson 16 Najviac bodov: Ayton 26 (10 doskokov), Booker 25, Josh Jackson 16 - L. James 27 (16 asistencií), Ingram 25, McGee 21 Najviac bodov: Mitchell 46 (5 trojok), Favors 23 (18 doskokov), Ingles 14 - Antetokunmpo 43 (14 doskokov), Middleton 29, B. Lopez 16


Mexický senát ratifikoval novú zmluvu o voľnom obchode s USA a Kanadou

Mexiko sa stalo prvou krajinou, ktorá zmluvu schválila.

MEXIKO. Mexický Senát v stredu drvivou väčšinou ratifikoval novú dohodu o regionálnom obchode USMCA (United States-Mexico-Canada Agreement). Mexiko sa tak stalo prvou krajinou, ktorá zmluvu schválila. Nová zmluva, ktorú predstavitelia troch krajín podpísali ešte minulý rok, nahradí Severoamerickú dohodu o voľnom obchode (NAFTA). Ako informovala agentúra AP, za schválenie dohody hlasovalo 114 senátorov, 4 boli proti a traja sa hlasovania zdržali. Mexický ľavicový prezident Andrés Manuel López Obrador v súvislosti so schválením dohody uviedol, že ide o "veľmi dobrú správu". "Znamená to zahraničné investície v Mexiku, znamená to pracovné miesta v Mexiku," dodal. Podľa mexického ministerstva hospodárstva tým "Mexiko vysiela jasný signál, že má záujem na otvorenej ekonomike, ako aj prehlbovaní ekonomickej integrácie v regióne". Obrador už skôr uviedol, že zmluva bude tento týždeň ratifikovaná v Senáte, v ktorom majú väčšinu prezidentovo Hnutie za národnú obrodu (MORENA) a jeho spojenci. Novú zmluvu musia tiež ratifikovať aj zákonodarcovia v Spojených štátoch a Kanade. Tri krajiny dosiahli dohodu 30. septembra 2018 po roku zložitých rokovaní, keďže americký prezident Donald Trump požadoval, aby sa predchádzajúci obchodný pakt NAFTA otvoril a znova prerokoval, alebo zrušil. V závere mája, v rovnaký deň, ako mexická vláda dohodu Senátu oficiálne predložila, Trump na Twitteri oznámil, že má v pláne uvaliť postupne zvyšujúce sa clá na mexický tovar dovážaný do USA. Svoj zámer medzitým odložil na neurčito a mexickej vláde dal zároveň 45 dní na to, aby dosiahla hmatateľný pokrok v obmedzení počtu migrantov, ktorí sa chcú nelegálne dostať do Spojených štátov.


Maďari za zápas proti Slovensku dostali trest. Zavrú im štadión

Trest pre Slovensko?

Trest pre Maďarsko

Trest pre Slovan

Podobne ako Slováci, pozvú na štadión deti.

BUDAPEŠŤ. Európska futbalová únia (UEFA) udelila Maďarskému futbalovému zväzu (MLSZ) pokutu približne 60 000 eur (20 miliónov forintov) a trest uzavretia štadióna na jeden duel za správanie sa divákov v domácom súboji kvalifikácie o postup na majstrovstvá Európy 2020 proti Slovensku. UEFA reagovala na správu delegáta, ktorý uviedol, že v hľadisku došlo k "opakovaným rasistickým a nenávistným prejavom". Slováci zvíťazili v zápase E-skupiny v Budapešti 2:1. Maďari tak odohrajú najbližší kvalifikačný duel proti Azerbajdžanu (13. októbra) bez prítomnosti divákov. MLSZ na svojom webe informoval, že na zápas pozve deti vo veku do 14 rokov - podobne ako ŠK Slovan Bratislava vo štvrtkovom stretnutí Európskej ligy UEFA proti Besiktasu Istanbul (4:2).


Bývalý slovenský reprezentant končí, stane sa policajtom

Potreboval perspektívu, ľudia sa mu čudujú.

BRATISLAVA. Slovenský hokejový obranca Boris Valábik pred pár dňami oznámil koniec aktívnej kariéry. Tridsaťjedenročný rodák z Nitry sa však v nasledujúcich rokoch života nudiť nebude. V rozhovore pre portál šport.sk uviedol, že sa chce stať policajtom. "Hráčsku kariéru som ukončil. Možno si niekto povie, že priskoro, no tak som to cítil. Som človek, ktorý potrebuje mať pred sebou nejakú métu a perspektívu do budúcnosti. Vedel som, že do NHL sa nevrátim, a tá najvyššia méta tak zhasla," uviedol Valábik. "Nemohol som hrať na sto percent, strácal som postupne motiváciu. Tak som sa rozhodol pre policajný zbor a práve študujem na akadémii v Pezinku,“ povedala celková draftová desiatka z roku 2004, ktorú si v prvom kole vybral dnes už neexistujúci klub Atlanta Trashers. Valábik sa však vo svojom okolí občas stretáva so zvláštnymi reakciami na výber nového povolania. Dvestojeden centimetrov vysoký niekdajší slovenský reprezentant však vie, že stať sa policajtom na Slovensku vôbec nie je jednoduché. Štúdium je podľa jeho názoru náročné. "Ľudia sa mi čudujú. No ja neviem, prečo má polícia na Slovensku také zlé meno. Ja v tom vidím stabilitu a perspektívu. Lebo verím, že ak človek tvrdo maká, tak to ostatní ocenia. Už som nechcel cestovať. Takto si budem môcť zariadiť život a budem doma. Samozrejme, z finančného hľadiska je to úplne o niečom inom,“ vysvetlil ďalej Valábik. Odchovanec nitrianskeho hokeja odohral v NHL za Atlantu 80 zápasov, v ktorých nazbieral 7 asistencií. S klubom si však nikdy nezahral v play-off. Často sa ocitol aj vo farmárskej AHL. Neskôr sa rozhodol vrátiť do Európy, kde si obliekal dres českej Komety Brno či slovenských Piešťan. V sezóne 2013/2014 si vyskúšal kazašskú ligu vo farbách bývalého Arystanu Temirtau a Arlanu Kokšetau. Ďalší ročník skúsil šťastie v anglickej lige za Coventry Blaze. Posledný angažmán absolvoval v rakúskom EHC Lustenau.


STĹPČEK ŠÉFREDAKTORKYFico bledne, tak volá na pomoc Orbána

Ficov zákon

Stĺpček šéfredaktorky

Tkačenkov komentár

Fico chce Orbánovu križiacku výpravu proti mimovládnym organizáciám a Sorosovi.

Robert Fico bledne a slabne. Jeho osobný mýtus nenahraditeľnosti sa rozpadá, a tak chce transfúziu moci a pozornosti voličov od Viktora Orbána. Presnejšie cez jeho križiacku výpravu proti mimovládnym organizáciám a Georgeovi Sorosovi. Tá kriminalizuje ľudskosť a odsekáva ostávajúce väzby Maďarska s Európou. Občianska spoločnosť a mimovládne organizácie často nahrádzajú štát v oblastiach, v ktorých zlyháva. Nadvihnú človeka z ulice a vrátia mu časť jeho dôstojnosti. Organizujú zbierku pre rodinu, ktorá prepadne cez diery v sociálnej sieti štátu. Hovoria o témach, na ktoré škola zabúda a o korupcii v časoch, keď ju štát nevidí. Oceňujú tých, ktorých štátne inštitúcie potrestali za to, že korupciu nahlásili. Tam, kde sú konšpirácie o cudzom nepriateľovi povýšené na úroveň štátnej doktríny, vláda sa obráti proti časti vlastných občanov. Fico sa chce udržať v pamäti svojich voličov práve takýmto útokom. Namiesto toho, aby nabádal vládu na boj proti skutočným škodcom demokracie. Ľuďom, ktorí si vybudovali svoju alternatívnu krajinu z verejných zdrojov. Vyškrabali sa nad zákon, podplácali a šírili rozklad morálky ako spôsob úspešného podnikania. Teraz, keď veľká časť krajiny volá po vyhostení tohto klanu, Fico volá na pomoc autokrata Orbána, ktorý úspešne odkláňa pozornosť svojich voličov od faktu, že za kulisami boja so Sorosom na plné obrátky beží jeho korupčná mašinéria. Práve takú kulisu Robert Fico už určitý čas vyrába.


Tohtoročný víťaz Gira nemôže štartovať na Okolo Británie, nedostal víza

Carapaz bude od budúceho roka jazdiť za Ineos.

LONDÝN. Richard Carapaz, víťaz tohtoročných cyklistických pretekov Giro d'Italia, sa nemôže zúčastniť pretekov Okolo Británie, pretože nedostal včas víza. Jeho tím Movistar o tom informoval v piatok. "Žiaľ, napriek tomu, že tím Movistar vykonal všetky potrebné procedúry, víza mu neboli udelené s dostatočným predstihom," zverejnil jeho stále aktuálny zamestnávateľ. Dvadsaťšesťročný Ekvádorčan pritom od budúcej sezóny bude pôsobiť v Ineose, ktorý jazdí práve pod hlavičkou Veľkej Británie.


Bistru omylom udelili michelinskú hviezdu, teraz nezvláda nápor hostí

Zostavovatelia rebríčka si pomýlili bistro, kde obedové menu stojí 12,50 eura, s rovnomenným podnikom, kde sa za obed platí 48 eur.

PARÍŽ. Bistro Le Bouche a oreille vo francúzskom meste Bourges v departmente Cher, ktoré sa začiatkom februára stalo omylom nositeľom hviezdičky legendárneho kulinárneho sprievodcu Michelin, nezvláda teraz nápor hostí, informoval v piatok spravodajský portál LCI. Sprievodca Michelin je najznámejší a najvplyvnejší hodnotiteľ reštaurácií vo svete. Vychádza od roku 1900 a má trojhviezdičkový systém oceňovania kvality jedla v reštauráciách. Zostavovatelia rebríčka pre rok 2017 si však pomýlili bistro v kraji Cher, kde obedové menu stojí 12,50 eura, s rovnomenným podnikom v meste Boutervilliers v departemente Essonne, kde sa za obed platí 48 eur. Kvôli technickej chybe bola totiž v rebríčku niekoľko dní chybne uvedená adresa druhého z podnikov, a tak zástupy gurmánov smerovali do malého bistra v kraji Cher. Táto chyba sa objavila len v elektronickej verzii michelinského sprievodcu, v tlačenej už nie. Majiteľka bistra Le Bouche a oreille v Bourges sa teraz sťažuje, že nápor hostí nezvláda. "Prichádzajú stále noví klienti. Chcú stolíky pre dvoch, troch ľudí, ale my nemáme také veľké priestory a na všetku robotu iba štvoro rúk," vysvetlila Véronique Jacquetová. Pravý majiteľ michelinskej hviezdičky zaujal inšpektorov Michelinu hovädzím po burgundsky a chobotnicami so zemiakovými hranolčekmi. Všetky jedlá sú tam vraj veľmi chutné a pripravené v kuchyni reštaurácie. Véronique sa pre LCI vyjadrila, že rovnako sa varí aj v jej bistre, len ešte "na dôvažok aj s láskou". Potom už ani nezáleží na tom, či reštaurácia má alebo nemá michelinskú hviezdu, dodala.


Po násilných protestoch vyhlásili v Hondurase zákaz nočného vychádzania

Násilné protesty sa v Hondurase rozšírili vzhľadom na meškajúce zverejnenie výsledkov volieb.

TEGUCIGALPA. Honduraská vláda vyhlásila v krajine zákaz nočného vychádzania po tom, ako nejasnosti okolo výsledkov prezidentských volieb vyvolali násilné protesty. Na základe opatrenia s okamžitou účinnosťou obyvatelia nesmú opúšťať svoje príbytky v čase od 18.00 h do 06.00 h, informovala v sobotu agentúra AP. Násilné protesty sa v Hondurase rozšírili vzhľadom na meškajúce zverejnenie výsledkov volieb z 26. novembra, ako aj pre obvinenia z volebných podvodov. Podporovatelia opozičného prezidentského kandidáta Salvadora Nasrallu zatarasili cesty, pálili pneumatiky a ohadzovali kameňmi príslušníkov bezpečnostných zložiek, ktorí použili proti výtržníkom slzotvorný plyn. Povolebné násilie si podľa oficiálnych zdrojov vyžiadalo najmenej jedného mŕtveho a niekoľko zranených. Zákaz nočného vychádzania bol vyhlásený na obdobie desiatich dní, pričom bude polícii pri udržiavaní poriadku pomáhať armáda. Honduraské volebné orgány stále neoznámili konečné výsledky prezidentských volieb, v ktorých bol Nasralla hlavným vyzývateľom doterajšieho prezidenta Juana Orlanda Hernándeza. Sčítanie hlasov v tejto stredoamerickej krajine pritom zvyčajne trvá len približne päť hodín. Zatiaľ čo prvé výsledky naznačovali víťazstvo stredoľavicového kandidáta Nasrallu, neskôr už viedol konzervatívec Hernández, čo však opozícia odmietla uznať. Za víťazov volieb sa tak vyhlásili Nasralla i Hernández. V jednokolových prezidentských voľbách sa o funkciu hlavy štátu uchádzalo celkovo deväť kandidátov. Približne 6,4 milióna Hondurasanov rozhodovalo aj o novom zložení parlamentu a starostoch 298 obcí.


Barcelona kúpila francúzskeho stopéra, výkupnú klauzulu stanovila na 300 miliónov eur

BARCELONA. Španielsky futbalový klub FC Barcelona predstavil novú posilu v podobe francúzskeho stopéra Clémenta Lengleta, ktorý prišiel z konkurenčného tímu FC Sevilla. Katalánci získali mladého obrancu za 36 miliónov eur. Píše sa na oficiálnom webe aktuálneho šampióna La Ligy. Dvadsaťtrirročný Lenglet bol v uplynulej sezóne stabilnou súčasťou základnej zostavy Sevillčanov. V domácej lige odohral dovedna 35 zápasov, v ktorých strelil tri góly a na jeden prihral. Pravidelne nastupoval aj v Lige majstrov, kde pomohol andalúzskemu klubu k postupu do štvrťfinále. Bývalý mládežnícky reprezentant Francúzska podpísal s Barcelonou zmluvu na päť sezón, ktorá mu vyprší koncom júna 2023. Ak bude chcieť Lengleta získať iný klub, bude musieť aktivovať výkupnú klauzulu vo výške 300 miliónov eur.


Spojené štáty neprijmú cielené opatrenia proti čínskym investíciám

Biely dom namiesto cielených opatrení posilní existujúce kontrolné mechanizmy.

WASHINGTON. Americký prezident Donald Trump sa v spore okolo údajne neférových investičných praktík Číny vzdal cielených opatrení, ktoré by bránili v prístupe k americkým technológiám. USA sa obávajú krádeže duševného vlastníctva a ohrozenia národnej bezpečnosti investormi z Číny predovšetkým v oblasti technológií. Trump napriek tomu zatiaľ stavil na miernejší postup. To spôsobilo uvoľnenie na trhoch a nálada investorov, ktorí sa obávali eskalácie konfliktu medzi Washingtonom a Pekingom, sa zlepšila. Biely dom oznámil, že namiesto cielených opatrení posilní existujúce kontrolné mechanizmy. Tie sú v kompetencii Výboru pre zahraničné investície v USA (CFIUS). Trump tak vyhovel odporúčaniu ministerstva financií, ktoré vychádza z návrhu zákona v Kongrese. Zákon umožní zasiahnuť proti "lúpežným praktikám", uviedol Trump. Ak však Kongres zákon urýchlene neschváli, Trump zavedie príslušné obmedzenia. Americký minister financií Steven Mnuchin pre CNBC povedal, že zmena zákona kontroly investícií spôsobí, že niektoré krajiny sa dostanú pod prísnejší dohľad. Reforma nie je namierená špeciálne proti Číne. Mnuchin neočakáva, že nový kontrolný systém negatívne ovplyvní ekonomiku. "Nevyvolá to viac neistoty," ubezpečil.


AKTUALIZOVANÉ 18:40Policajti bili obuškami Rómov, Gašpar vidí neprimerané zákroky

ZBOROV, BRATISLAVA. Centrum pre práva Rómov získalo amatérske video, na ktorom členovia polície obuškami bijú obyvateľov rómskej osady. Udalosť sa podľa RTVS, ktorá video publikovala na svojom Facebooku, odohrala 16. apríla tohto roka v obci Zborov v okrese Bardejov. Na videu je väčší dav obyvateľov osady, medzi ktorých vojdú viacerí policajti a začnú sa oháňať obuškami. Dôvodom zásahu mala byť šarvátka medzi Rómami, obyvatelia však podľa klipu nedali policajtom dôvod na fyzické násilie. Polícia podľa svedkov nebrala ohľad na to, či bol niekto agresívny alebo nie. Bitku dostali aj ľudia, ktorí sa s nimi snažili vyjednávať, píše na svojej stránke Centrum pre práva Rómov. Jeden z policajtov na videu dokonca od chrbta zrazil na zem ženu. Po zásahu potrebovali lekárske ošetrenie traja ľudia. Konkrétne išlo o päťročného chlapca, štyridsiatnika so srdcovými problémami a staršiu invalidnú ženu. Obyvatelia obce pre pracovníkov centra uviedli, že policajti sa vrátili po zásahu a donútili ich vymazať nahrávky z mobilov. Ostala vraj iba táto jedna. Na video už zareagoval policajný prezident Tibor Gašpar, ktorý uviedol, že “viaceré z tých zákrokov sa mi zdajú zjavne neprimerané". Video poslal na policajnú inšpekciu. Z videa sa nedá vyvodiť záver, keďže nie je celé a ak sú nejaké pochybnosti, jediný správny krok je posunúť video policajnej inšpekcii, čo Gašpar už urobil. Vyplýva to zo slov ministra vnútra Roberta Kaliňáka (Smer) po rokovaní vlády. „Nemyslím si vôbec nič, pretože tomu videu predovšetkým chýba polovička. Nemôžem posúdiť niečo, čo som vlastne nevidel, a to je rozhodujúce – prečo tam policajti prišli a prečo sa ocitli na opačnej strane v okolí človeka, ktorý tam ležal zranený alebo po nejakom konflikte,“ povedal Kaliňák s tým, že policajné autá sú v spodnej časti záberu, policajti vo vrchnej časti a nie je z videa zrejmé, čo sa dialo medzi tým, ako sa z áut dostali na druhú stranu pozemku. „Ak ja som dobre informovaný, tak policajti boli privolaní na miesto pre konflikt vo vnútri komunity, aby zabezpečili verejný poriadok na mieste a predovšetkým zrejme rozdelili znesvárené tábory, ktoré asi bojovali v nejakej podobe voči sebe, čo nevidíme, pretože tá časť videa chýba. Z toho kúsku, pretože netušíme, čo tomu predchádzalo, sa nedá vyvodiť záver,“ uviedol ďalej minister vnútra. Aktuálny prípad by nebol prvý, keď došlo k agresívnemu stretu medzi Rómami a políciou. Desiatky policajtov zasahovali 19. júna 2013 v osade Budulovská v Moldave nad Bodvou a v obci Drienovec. Polícia vtedy tvrdila, že išlo o plánovanú pátraciu akciu. Zasahovalo 63 policajtov, ktorí predviedli 15 osôb. Totožnosť chceli zistiť u ôsmich ľudí, piatich riešili pre priestupok a ďalších dvoch pre podozrenie z trestného činu útoku na verejného činiteľa. Pred dvomi rokmi počas policajného zásahu v obci Vrbnica v okrese Michalovce boli zranení viacerí Rómovia. Obyvatelia obce tvrdili, že donucovacie prostriedky policajtov boli počas pátracej akcie neprimerane tvrdé a zasiahli ľudí, ktorí slušne žili a nedostali sa doteraz svojím správaním do rozporu so zákonom.


Praljak nie je zločinec, povedal na súde vojnový zločinec a vypil jed

V Bosne bojovali aj Chorváti s Moslimami, ich generál nechal odpáliť most v Mostare.

HAAG, BRATISLAVA. Keď si vypočul, že tribunál mu v Haagu potvrdil trest dvadsať rokov za vojnové zločiny, nahnevane sa postavil. „Praljak nie je zločincom, odmietam váš verdikt,“ zakričal a vypil nápoj z hnedej fľaštičky. „Práve som vypil jed,“ povedal potom sudcom. Sudca okamžite prikázal uzavrieť súdnu miestnosť, ktorá sa v stredu premenila na miesto činu. Po Praljaka prišiel vrtuľník a previezol ho do nemocnice. Slobodana Praljaka, bosniansko-chorvátskeho generála z čias občianskej vojny v Juhoslávii, potom previezli do nemocnice. Chorvátska štátna televízia už hlásila, že po hodine zomrel. Sedemdesiatdvaročný Praljak rozsudok vinný počul prvýkrát v roku 2013. Súd ho vtedy odsúdil za to, že viedol chorvátske jednotky, ktoré bojovali proti bosnianskym Moslimom. Jeho najznámejším činom je nariadenie z novembra 1993 o zničení mostu v Mostare, ktorý v 16. storočí postavili ešte Turci. Sudcovia to pri prvom procese označili za skutok, ktorý „spôsobil neúmerné škody moslimskej civilnej populácii“. V druhom procese už síce uznali, že išlo o legitímny vojenský cieľ, no naďalej ho vinia za to, že nekonal, keď sa dozvedel o vraždách civilistov, alebo ich dokonca sám organizoval. Najväčšie boje v Bosne síce prebiehali medzi moslimskou a srbskou armádou, no menšie konflikty sa odohrali aj medzi moslimami a Chorvátmi. Najviac to postihlo Mostar, štyri pätiny jeho východnej časti vojna zničila. Po vojne zas zničený most opravili a znovu je jednou z hlavných turistických pamiatok Bosny. Chorváti v Bosne vytvorili počas vojny aj vlastný, neuznaný štát, ktorý podporoval chorvátsky prezident Franjo Tudjman. Rozpustili ho v roku 1996 ako súčasť mierovej dohody, Tudjman zomrel skôr, ako ho mohli postaviť pred haagsky tribunál. „Praljakovo gesto je dôsledkom jeho morálneho postoja neprijať verdikt, ktorý nemá nič spoločné so spravodlivosťou ani s realitou,“ povedal podľa Guardianu Tudjmanov syn Miroslav. Aj v Chorvátsku bol totiž proces s Praljakom veľmi sledovaný. Sudcovia v stredu potvrdili aj 25-ročný trest pre bývalého premiéra chorvátskeho štátu v Bosne Jadranka Prliča a dvadsaťročný trest pre jeho ministra obrany Bruna Stojiča. Tieto rozhodnutia sú jednými z posledných, ktoré zazneli na Medzinárodnom trestnom tribunáli pre bývalú Juhosláviu. Jeho mandát sa končí v tomto roku a posledný verdikt zaznel ešte pred týždňom, keď generála bosnianskych Srbov Ratka Mladiča odsúdili za masaker v Srebrenici a ďalšie vojnové zločiny na doživotie.


BRATISLAVA. Policajný pes vypátral muža, ktorý utiekol od dopravnej nehody v nedeľu pred 3:45 v blízkosti Rusoveckého jazera v Bratislave. Policajný pes po príchode na miesto zachytil pachovú stopu, ktorú sledoval asi dva kilometre. Pachová stopa viedla k vonkajšej terase bufetu, kde policajný pes našiel muža schovávajúceho sa pod paplónom. "Muž, ktorý bol zjavne pod vplyvom alkoholu a krvácal z hlavy a rúk, sa priznal, že bol vo vozidle. Zranenia mužovi ošetrili na miesto privolaní záchranári," uviedol hovorca Krajského riaditeľstva Policajného zboru v Bratislave Michal Szeiff s tým, že policajti okolnosti nehody ešte vyšetrujú.


Dopravný podnik zvolal krízovú poradu pre situáciu v Karlovej Vsi

V poslednom období totiž došlo niekoľkokrát k prerušeniu dopravy vinou ľudského faktora.

BRATISLAVA. Dopravný podnik Bratislava (DPB) zvolal počas tohto týždňa krízovú poradu pre situáciu s električkovou dopravou v bratislavskej Karlovej Vsi. V poslednom období totiž došlo niekoľkokrát k náhlemu prerušeniu dopravy do tejto mestskej časti, keď sa na dočasnom obratisku vykoľajila električka či strhlo trolejové vedenie a vozidlá zostali bez prúdu. DPB priznáva, že tieto chyby boli zapríčinené ľudským faktorom, keď si vodiči nevšimli značku a prešli za prejazdný úsek. "Nemôžeme dopustiť, aby boli električky tak často nahrádzané autobusmi. Vnímame to ako veľký prehrešok voči našim zákazníkom. Počas tohto týždňa sme preto zvolali krízovú poradu zloženú z popredných odborníkov na električkovú dopravu v Bratislave," uviedol na sociálnej sieti dopravca. Zároveň oznámil, že našli efektívne a finančne nenáročné riešenie, ako by sa dalo situáciám zabrániť. "Priamo do koľajiska sme umiestnili výraznú značku, za ktorú sa nemôže prejsť. Poistili sme sa však aj voči tomu. Keby sa tak aj náhodou stalo, električku zastaví nájazd do kopy nanoseného štrku," vysvetlil DPB. Po ukončení výluky do Karlovej Vsi bude podľa podniku jednoduché dočasné ukončenie trate odstrániť.


Vyše štvrtina mladých Slovákov chce navždy odísť do zahraničia

Mladí ľudia sú síce aktívni najmä na sociálnych sieťach, ale o verejnom živote sa vo veľkej miere dozvedajú aj z televízie.

BRATISLAVA. Viac ako štvrtina mladých Slovákov chce v najbližších troch rokoch odísť do zahraničia. Ukázal to prieskum Rady mládeže Slovenska (RmS), v ktorom 29 percent mladých hovorí, že zamýšľa natrvalo opustiť krajinu. "Mladí Slováci sa cítia frustrovaní a vylúčení," vysvetľuje riaditeľka RmS Katarína Čavojská. Na prieskume, ktorý sa konal v krajinách V4 za podpory Medzinárodného vyšehradského fondu, sa zúčastnilo sedemsto mladých Slovákov vo veku od pätnásť do 24 rokov. Na metodickú správnosť prieskumu dozerala agentúra Focus. „V debate ku kľúčovému dokumentu pre mládež - Učiace sa Slovensko - sa zabudlo na to podstatné, na študentov,“ upozornila Čavojská s tým, že je to najjasnejší príklad priepasti, ktorá na Slovensku panuje medzi štátom a mládežou. Vylúčenie vedie k frustrácii a frustrácia k radikálnym riešeniam, varuje Čavojská. Aj preto sme podľa nej boli svedkami toho, že mladí si do parlamentu volili extrémistov. „Zo Západu k nám prúdia hodnotové zamerania na kreativitu, sebaurčenie a podobne," hovorí šéfka organizácie. "No Slovensko stále zostáva v očiach ľudí len montážnou halou Európy.“ Mladí podľa nej vidia, že ich rodičia nemajú ľahký život a sami nevidia lepšiu perspektívu. Napriek priepasti medzi mládežou a štátom sa mladí Slováci na verejnom živote zúčastňujú. V prieskume RmS neúčasť na verejných aktivitách uviedlo len štrnásť percent opýtaných. Mladí sa najviac angažujú v dobrovoľníctve. Prieskum však ukázal aj to, že vyše osemdesiat percent mladých Slovákov nedôveruje vláde, čo je najviac spomedzi krajín V4. Dve tretiny nedôverujú súdom a takmer polovica si myslí, že nemá vplyv na to, aby v krajine niečo zmenila. Politici a právnici vzbudzujú podľa sociologičky zo Slovenskej akadémie vied Zuzany Kusej najmenšiu dôveru spomedzi povolaní, a to platí pre celú Európu. „Navyše sme my Slováci ako národ veľmi nedôverčiví. V kombinácii s morálne rizikovými politickými funkciami sa táto nedôvera ešte posilňuje, a tak zvyčajne na politikov nazeráme ako na ľudí, ktorí sledujú svoj osobný, a nie verejný záujem,“ podotkla Kusá. Štát mladí nevnímajú ako niečo, o čo sa môžu oprieť. Len pätina mladých vyjadrila nádej, že sa o nich politici zaujímajú. Riešením by podľa riaditeľky RmS malo byť väčšie zapojenie mladých do verejnej diskusie a rozhodovania. Dobrým príkladom sú študentské parlamenty. Projektový koordinátor RmS Michal Považan si myslí, že je načase, aby ľudia pochopili, že mladí nie sú len pasívnou masou, ktorá prijíma to, čo im servírujú. „V rámci projektu Štrukturovaný dialóg sa snažíme prelomiť bariéry, ktoré na Slovensku vnímame, a zistiť, čo si myslia mladí a ako by to podľa nich na Slovensku malo vyzerať,“ povedal Považan. Prekvapivé je zistenie, že o verejnom živote sa mladí vo veľkej miere dozvedajú aj z televízie, a nielen zo sociálnych sietí. Z tohto dôvodu by sa nemala podceňovať úloha tradičných médií pri formovaní mládeže, tvrdí riaditeľka RmS. „Televízia môže svojimi presvedčivými tvrdeniami ovplyvňovať diskusiu v rodine, a teda aj názory jej mladších členov," dodala Kusá s tým, že televízne obsahy sa aktívne dostávajú aj do prostredia sociálnych sietí, takže ich ľudia neprijímajú len cez systematické vysielanie.


Juncker tlačí na dodržiavanie dohody s Iránom

Európska únia musí vynaložiť všetko úsilie o to, aby aj napriek stanovisku Spojených štátov dodržiavala dohodu, tvrdí šéf eurokomisie.

BRUSEL. Predseda Európskej komisie (EK) Jean-Claude Juncker v stredu v Bruseli uviedol, že Európska únia musí vynaložiť všetko úsilie o to, aby aj napriek stanovisku Spojených štátov aj naďalej platila jadrová dohoda s Iránom. Juncker, ktorý v stredu v sídle Európskej komisie prijal generálneho tajomníka OSN Antónia Guterresa, krátko pred odchodom na neformálny summit EÚ v Sofii upozornil, že "ukončenie platnosti jadrovej dohody by vážne ohrozilo mier a bezpečnosť v búrlivom regióne" Blízkeho východu. Šéf exekutívy EÚ sa v stredu večer stretne s lídrami 28 členských krajín Európskej únie. Pred novinármi vyjadril nádej, že sa premiérom a prezidentom podarí dosiahnuť spoločný postoj nielen ohľadom samotnej dohody s Iránom, ale aj voči hrozbe amerických sankcií. Washington upozornil, že môže zaviesť sankcie voči spoločnostiam, ktoré obchodujú s Iránom, čo by podľa Junckera poškodilo európske firmy. "Chcem, aby sme sa dohodli na spoločnom postoji ohľadom našich vzťahov so Spojenými štátmi a ich vzťahov s Iránom," uviedol Juncker a zopakoval, že sa snáď podarí odstrániť negatívny vplyv možných amerických sankcií. "Máme na to naše prostriedky a budeme ich používať, ale neklamme samých seba, lebo naše prostriedky sú obmedzené," dodal v závere. Týždenník Politico v tejto súvislosti pripomenul, že kolégium komisárov sa v stredu dopoludnia zaoberalo možnosťami, ktoré by mali pomôcť európskym firmám, najmä malým a stredným podnikom, v prípade amerických sankcií týkajúcich sa obchodovania s Iránom. Európsky týždenník s odvolaním sa na diplomatické zdroje naznačil, že Únia zvažuje tri scenáre: viac európskych investícií do Iránu prostredníctvom Európskej investičnej banky (EIB), pokračovanie v "starej politike" ignorovania amerických sekundárnych sankcií a platby za iránsku ropu v eurách namiesto amerických dolárov, čo je pre Irán dôležité, lebo ropný sektor je kľúčový pre jeho ekonomiku. Možnosti európsko-iránskej spolupráce preskúma aj eurokomisár pre energetiku Miguel Arias Caňete, ktorý koncom týždňa odcestuje do Teheránu.


Kamionistom musia vo Francúzsku priplatiť, Bruselu sa to nepáči

Minimálna mzda vo Francúzsku je 9,6 eura na hodinu. Od júla platí, že sa vzťahuje aj na kamionistov, ktorí do krajiny vstúpia.

BRUSEL, BRATISLAVA. Firma Janard z Lukáčoviec pri Nitre vozí z Francúzska do Talianska obilie. Nežije v podstate z ničoho iného. Má desať kamiónov a náklady na mzdy, ktoré už začínajú ohrozovať jej existenciu. V lete totiž museli majitelia dopravnej spoločnosti navýšiť svojim vodičom mzdy.  „Firma je maličká, museli sme zvýšiť platy o desiatky percent. Neviem, dokedy to dokážeme utiahnuť,“ povedala pre SME majiteľka firmy Jana Ardonová. Ak by tak nespravili, mohli by oni aj jej vodiči čeliť pokutám od francúzskych policajtov. Tí sa zamerali na kamionistov z východnej a strednej Európy, kontrolujú im pracovné zmluvy a dodatky o výške ich mzdy. Prísnejšie pravidlá pre platenie minimálnej mzdy vo Francúzsku, ktoré platia od júla, sa nepáčia Európskej komisii. Neprimeraným spôsobom totiž podľa Bruselu obmedzujú slobodu poskytovania služieb a voľný pohyb tovaru.  Komisia preto už voči Franúzsku začala v lete podnikať právne kroky, skonštatovala Jana Cappello zo Zastúpenie Európskej komisie na Slovensku.   Minimálna mzda je dnes vo Francúzsku 9,6 eura na hodinu. Od júla platí, že sa vzťahuje aj na kamionistov, ktorí do krajiny vstúpia. Minimálna mzda na Slovensku je 2,32 eura na hodinu, od januára má stúpnuť na 2,50 eur na hodinu. Hoci Európska komisia už preveruje prísnejšie pravidlá minimálnej mzdy, podnet na Európsku komisiu v pondelok podal aj europoslanec Ivan Štefanec. Takéto praktiky sú podľa neho porušením  princípov jednotného trhu a ohrozením pre autodopravcov zo strednej Európy. Typický slovenský autodopravca je podľa neho malá firma, ktorá operuje s menej ako piatimi nákladnými autami. Nútiť ju vyplácať šoférom francúzsku minimálnu mzdu a zaťažiť ju enormnou byrokraciou, ktorá je s tým spojená, je pre ňu likvidačné, tvrdí. Už v máji na problém upozorňovali zástupcovia kamionistov, pričom písali list francúzskemu prezidentovi Françoisovi Hollandovi. Zároveň vyzvali Brusel, aby proti Francúzom zasiahol.  „Nie je možné, aby sa niekto prispôsobil francúzskej alebo nemeckej minimálnej mzde vzhľadom na iné aspekty ekonomiky. Ak by sme zarábali toľko, čo zarábajú Nemci či Francúzi, nie je problém, aby sme minimálnu mzdu zvýšili,“ povedal tajomník združenia Česmad Pavol Reich.    Okrem vyššej minimálnej mzdy zaviedlo Francúzsko  aj ďalšie pravidlá. Dopravcovia musia svojich vodičov zaregistrovať u splnomocneného francúzskeho zástupcu, túto kontaktnú osobu vybaviť dokladmi o poskytovanej mzde - na mesačnej báze. Vodič zároveň musí mať potvrdenie o vyslaní a pracovnú zmluvu s náležitosťami. Presne pre chýbajúce dokumenty o mzde dostal pokutu český šofér nákladného auta vo Francúzsku pred niekoľkými dňami. Slovenskí dopravcovia zatiaľ o pokute pre slovenských vodičov informácie nemajú. Kontrole sa však nevyhli ani oni.  „Podľa francúzskeho zákona môže kontrolovať aj ten, kto nakladá auto. Také boli dve kontroly. Tých, čo mali dokumenty v poriadku, naložili, tým, čo nie, auto nenaložili,“ vraví Reich.  Francúzsko nie je jedinou krajinou, ktoré pristúpilo k plateniu minimálnej mzdy aj pre zahraničných vodičov. Druhou takou krajinou je Nemecko. V porovnaní s francúzskym zákonom je to však o niečo jednoduchšie.  Umožňuje napríklad do platu zarátať aj časť diét, ktoré vodiči dostávajú. Tamojšia minimálna mzda presahuje osem eur. „Veľké krajiny Európskej únie si tým chránia svoj pracovný trh, keďže 'lacní' kamionisti zo strednej Európy sú neprekonateľnou konkurenciou pre lokálnych dopravcov,“ povedal v minulosti analytik spoločnosti Capital Markets Ján Jursa. Aj nemeckú minimálnu mzdu napadla Európska komisia pre ochranu voľného trhu. Česmad očakáva výsledky, ktoré potvrdia, že nejde o spravodlivý zásah oboch  štátov. Dnes to podľa Pavla Reicha vyzerá tak, že máme dve Európske únie.  „Na nás sa pozerá, že robíme sociálny dumping. Nie je to tak. Ide o ekonomické pravidlá v jednotlivých štátoch,“ dodal Reich. Tento text ste mohli čítať vďaka tomu, že platíte za obsah. Vážime si to.


Hlavnú cenu benátskeho filmového festivalu získala filipínska dráma

Ako najlepšieho herca festivalová porota ocenila Argentínčana Oscara Martíneza.

BENÁTKY. Dráma Ang Babaeng Humayo (The Woman Who Left/Žena, ktorá odišla) filipínskeho režiséra Lava Diaza získala v sobtou večer hlavnú cenu 73. ročníka Medzinárodného filmového festivalu v Benátkach. S odvolaním sa na oznámenie poroty o tom informovala agentúra DPA. Víťazná čiernobiela snímka zobrazuje príbeh ženy, ktorá neprávom strávila 30 rokov vo väzení a po prepustení sa snaží začať nový život. Celý Diazov film trvá takmer štyri hodiny. Ide o prvý prípad, keď hlavná cena benátskeho festivalu poputuje na Filipíny. Zlatého leva za najlepší film tohtoročnej prehliadky udeľovala deväťčlenná medzinárodná porota na čele s oscarovým britským režisérom Samom Mendesom. O prestížne ocenenie súťažilo celkovo 20 snímok vrátane diel uznávaných filmárov, ako sú Wim Wenders, Andrej Končalovskij, Tom Ford či Terrence Malik. Veľkú cenu poroty ako druhé najvyššie festivalové ocenenie získal thriller Nocturnal Animals od Američana Forda. Strieborného leva za najlepšiu réžiu rozdelili medzi Končalovského rusko-nemeckú snímku Paradise a mexicko-francúzsko-nemeckú drámu La Región Salvaje od Amata Escalanteho. Špeciálnu cenu poroty dostala americká režisérka Ana Lily Amirpour za svoje dielo The Bad Batch. Ako najlepšieho herca festivalová porota ocenila Argentínčana Oscara Martíneza, a to za úlohu vo filme El ciudadano ilustre, najlepšou herečkou je tentoraz Američanka Emma Stoneová hrajúca vo filme La La Land. Dvadsaťjedenročná Nemka Paula Beerová si odnáša z Benátok cenu za úlohu v dráme Frantz režiséra Francoisa Ozona ako najväčší herecký objav tohto roka. Filmový festival v talianskych Benátkach je najstarším na svete a spolu s festivalmi v Berlíne a Cannes patrí k najdôležitejším vo filmovom priemysle. Vlaňajším víťazom bola dráma Desde allá (Zďaleka) venezuelského režiséra Lorenza Vigasa.


Americký senát potvrdil nomináciu miliardára Wilbura Rossa na ministra obchodu

V Senáte povedal, že Trumpova vláda bude pracovať na prepracovaní Severoamerickej dohody o voľnom obchode

WASHINGTON. Senát amerického Kongresu potvrdil v pondelok nomináciu miliardárskeho investora Wilbura Rossa na ministra obchodu. Ross sa tak stal najnovším prírastkom v ekonomickom tíme prezidenta Donalda Trumpa.V Senáte povedal, že Trumpova vláda bude rýchlo pracovať na prepracovaní Severoamerickej dohody o voľnom obchode (NAFTA). Táto významná obchodná dohoda USA, Kanady a Mexika posilnila vzájomný obchod, ale stále ešte spôsobuje bolesť prepusteným zamestnancom na americkom Stredozápade. Senátori z oboch politických strán sa správali úctivo k Rossovi počet jeho takmer štvorhodinového híringu pred potvrdením vo funkcii. Tento híring bol oveľa pokojnejší ako híringy ďalších Trumpových nominantov.Ross, ktorého majetok sa odhaduje na 2,9 miliardy dolárov, má rozsiahle obchodné vzťahy po celom svete. V roku 2000 založil súkromnú investičnú spoločnosť WL Ross & Co. V rámci dohody o etike sa Ross a spoločnosť rozídu, informovala tlačová agentúra AP.


SME Naživo: Schutz a Leško vysvetľovali, čo sa deje s Ficom

Aký bol rok 2016? Prečo odovzdávajú ľudia moc do rúk populistom? Diskutovali Peter Schutz a Marián Leško.

Ako sa na posledných dvanásť mesiacov pozerajú poprední slovenskí komentátori Peter Schutz a Marián Leško. Diskusia pri príležitosti vydania knihy Rok Petra Schutza bola v bratislavskom kníhkupectve Martinus. Pozrite si na SME.sk jej záznam. Hostia: Peter Schutz, komentátor denníkov SME a Korzár Marián Leško, komentátor magazínu Trend Moderátor: Beata Balogová, šéfredaktorka denníka SME


Vlak v Nemecku narazil do stáda oviec, desiatky usmrtil

Asi 45 oviec neprežilo náraz regionálneho vlaku do svojho stáda, ktoré sa z doposiaľ neznámeho dôvodu ocitlo na železničnej trati.

ENGEN. Približne 45 oviec neprežilo v stredu ráno náraz regionálneho vlaku do svojho stáda, ktoré sa z doposiaľ neznámeho dôvodu ocitlo na železničnej trati pri meste Konstanz na juhu Nemecka. Agentúra DPA o tom informovala s odvolaním sa na vyjadrenie polície. Stádo, ktoré uniklo z košiara, tvorilo zhruba 150 zvierat. Strojvodca vlaku pred nečakanou prekážkou nedokázal včas zastaviť. Vo vlaku sa nachádzali okrem strojvodcu aj štyria cestujúci, ale nikto z nich pri nehode neutrpel zranenia a neskôr pokračovali v jazde do cieľovej stanice Engen. Trať však bola niekoľko hodín uzavretá a prevádzkovateľ musel zabezpečiť náhradnú dopravu. O zasiahnuté stádo sa medzitým postaral privolaný pastier.


Trumpa vyšetril lekár. Prezidentov zdravotný stav je výborný, hovorí

WASHINGTON. Americký prezident Donald Trump sa v piatok podrobil prvej lekárskej prehliadke od svojho nástupu do funkcie a jeho zdravotný stav je výborný. V piatok o tom podľa agentúry DPA informoval prezidentov lekár Ronny Jackson. Prvú lekársku prehliadku od svojho nástupu do úradu v januári 2017 absolvoval Trump v Národnom vojenskom zdravotníckom stredisku Waltera Reeda v meste Bethesda v štáte Maryland, pričom vyšetrenie trvalo približne tri hodiny. "Preventívna prehliadka prezidenta... dopadla mimoriadne dobre. Prezidentov zdravotný stav je výborný a v utorok vás s potešením o ňom budem informovať podrobnejšie," uviedol Jackson v krátkom vyhlásení Bieleho domu. Jackson podľa vlastných slov výsledky Trumpovej lekárskej prehliadky spracuje, pričom v utorok o nich na spoločnom brífingu s hovorkyňou Bieleho domu Sarah Sandersovou bude informovať novinárov a odpovedať na ich otázky.


Historický moment. Po prvýkrát povedie klub Premier League americký tréner

SWANSEA. Bob Bradley bude prvým americkým trénerom v anglickej futbalovej Premier League, šancu dostane na lavičke waleského účastníka Swansea City. Nahradí na nej Francesca Guidolina, ktorého prepustili po sobotňajšej domácej prehre 1:2 s FC Liverpool. Talian bol vo funkcii od januára tohto roka, do sezóny vstúpil piatimi prehrami v úvodných siedmich kolách a štvorbodovým ziskom, čo priebežne stačí na 17. miesto v tabuľke. Päťdesiatosemročný Bob Bradley viedol výber USA na majstrovstvách sveta 2010 v Brazílii. Nateraz posledný angažmán ho spájal s druholigovým francúzskym Le Havre.


Merkelová začína prípravné rozhovory so socialistami

BERLÍN. Nemecká kancelárka Angela Merkelová sa v stredu stretla s lídrami dvoch strán s cieľom pripraviť pôdu pre sondážne rozhovory o vytvorení koalície, ktoré by sa mali začať 7. januára. Informovala o tom agentúra AP. Predseda sociálnych demokratov (SPD) Martin Schulz uviedol, že stredajšie rokovania sa sústredia skôr na technické ako obsahové otázky. Kresťanskú demokratku Merkelovú a Schulza dopĺňa šéf Kresťanskosociálnej únie (CSU) Horst Seehofer, ktorého strana požaduje nastolenie tvrdšej línie v súvislosti s imigráciou. CSU začne vo štvrtok každoročnom trojdňovom januárovom stretnutí diskutovať o svojich politických postojoch. Priebeh sondážnych rozhovorov ukáže, či bude možné pristúpiť k oficiálnym koaličným rozhovorom. Tie by podľa predpokladov pozorovateľov mohli trvať až do marca. V prípade úspešného zavŕšenia týchto rozhovorov by mohlo mať Nemecko novú spolkovú vládu koncom marca. Nemeckým stranám sa nedarí zostaviť novú vládu od parlamentných volieb konaných 24. septembra, čo je najdlhšie takého obdobie v povojnových dejinách Nemecka. Prvý pokus o vytvorenie tzv. jamajskej koalície bloku CDU/CSU, liberálov z FDP a zelených v novembri stroskotal. V prípade, že zlyhá aj druhý pokus o obnovenie súčasnej veľkej koalície CDU/CSU s SPD alebo aspoň o zaistenie podpory pre prípadnú menšinovú vládu, hrozia Nemecku predčasné voľby. Medzi oboma tábormi však podľa agentúry DPA stále pretrvávajú hlboké rozpory v zásadných otázkach, ako sú migračná politika, zdravotné poistenie či európska integrácia.


Generálny prokurátor USA sa vyšetrovaniu vzťahov s Ruskom vyhýbal zámerne

Jeff Sessions pred komisiou tiež vyhlásil, že s Rusmi tajne nerokoval.

WASHINGTON. To, že americký generálny prokurátor Jeff Sessions nevyšetroval údajné vzťahy medzi ľuďmi z blízkeho okolia prezidenta Donalda Trumpa a Kremľom, bolo jeho vedomé rozhodnutie. Ako Sessions vyhlásil v utorok vo výpovedi pred senátnym výborom na kontrolu tajných služieb, riešeniu kauzy spojenej s údajným zasahovaním Ruska do americkej prezidentskej kampane sa vyhýbal zámerne.Sessions dodal, že sa vyhýbal tejto kauze nie preto, že by on sám vykonal niečo zlé, alebo že by mal byť nebodaj sám predmetom vyšetrovania. Dôvod, prečo tieto veci neriešil, bol podľa neho ten, že sa cítil byť v konflikte záujmov, keďže aj on bol dôležitou súčasťou predvolebného boja. Americký generálny prokurátor ďalej pred komisiou vyhlásil, že nemal žiadne tajné rokovania s ruským veľvyslancom alebo debaty s ruskými predstaviteľmi, ktoré by sa týkali amerických prezidentských volieb. Sessions tvrdí, že sa bude "brániť proti takýmto hlúpym a falošným obvineniam". Ak niekto hovorí, že sa podieľal na nejakých tajných dohodách medzi Ruskom a Trumpovými ľuďmi, alebo že o nich vôbec vedel, tak je to "ohavná a hrubá lož", vyhlásil Sessions.Minulý týždeň pred senátnym výborom na kontrolu tajných služieb vypovedal bývalý šéf FBI James Comey, ktorý vyslovil podozrenie, že bol z funkcie odvolaný preto, aby sa príliš nevŕtal v kauze údajných vzťahov medzi Trumpovým tímom a Moskvou."Domnievam sa, že som bol odvolaný z dôvodu vyšetrovania Ruska," vyhlásil s tým, že bol pre Trumpovu administratívu nepohodlný, lebo sa odmietal podrobiť nátlaku zo strany prezidenta. Trump mal na Comeyho dokonca naliehať, aby "nechal tak" bývalého poradcu prezidenta pre otázky národnej bezpečnosti Michaela Flynna, ktorý mal byť podľa niektorých informácií jednou z ústredných postáv komunikácie medzi Trumpovým tímom a ruskými predstaviteľmi.Trump Comeymu podľa jeho zápiskov - ktoré si po stretnutiach s prezidentom vždy robil - mal údajne povedať, že Flynn "neurobil nič zlé tým, že sa rozprával s Rusmi". "Dúfam, že budete vedieť nájsť spôsob, ako to nechať tak - ako nechať tak Flynna," citoval vo svojej výpovedi Comey amerického prezidenta.Trump sa mal ďalej Comeymu posťažovať, že vyšetrovanie údajných nadštandardných vzťahov medzi ľuďmi blízkymi súčasnej americkej administratíve a Kremľom nad ním visí "ako mrak a oslabuje jeho schopnosť konať v záujme vlasti". "Spýtal sa ma, čo by sme mohli spraviť pre to, aby sme ten mrak zahnali," vyhlásil Comey. Sessions tvrdí, že má "dôveru" v Roberta Muellera, špeciálneho prokurátora, ktorý bude viesť nezávislé vyšetrovanie údajného ruského zasahovania do vlaňajších prezidentských volieb, ako aj možnej spolupráce medzi Moskvou a Trumpovým volebným tímom. Sessions zdôraznil, že nevedel, či sú správy o tom, že Trump zvažuje Muellerovo prepustenie, pravdivé. Podľa vlastných slov Sessions "nemal žiadne podklady, na základe ktorých by sa mohol uistiť o platnosti" týchto špekulatívnych tvrdení. Sessions ďalej uviedol, že Muellera, bývalého riaditeľa Federálneho úradu pre vyšetrovanie (FBI), pozná už roky. Sessions vyhlásil, že nevie, či americký prezident Donald Trump disponuje nahrávkami s bývalým šéfom FBI Jamesom Comeym. Sessions odporučil Trumpovi, že FBI potrebuje "nový štart". Námestník ministra spravodlivosti Rod Rosenstein predtým senátny výbor ubezpečil, že Mueller bude mať "plnú nezávislosť" pri vyšetrovaní a niet dôvodu na jeho odvolanie.


Kellnerova PPF rozbieha v Británii banku, píšu české HN

Investícia je vo výške necelej miliardy korún, teda 37 miliónov eur.

PRAHA.  Investičná skupina PPF, ktorú ovláda najbohatší Čech Petr Kellner, spúšťa vo Veľkej Británii vlastné banku. Finančný ústav nazvaný Clear Bank sa zameria na prevody peňazí predovšetkým medzi jednotlivými britskými bankami. Informáciu priniesli české Hospodárske noviny, podľa ktorých už Clear Bank funguje v testovacej prevádzke a naplno má byť spustená na jeseň. "Vidíme tu veľký potenciál, a preto sme stáli pri zrode Clear Bank," povedal serveru Mel Carvill, ktorý v predstavenstve banky zastupuje PPF. Získanie britskej bankovej licencie je podľa neho známkou dôvery v projekt. Skupina PPF, ktorá doteraz v Británii mala len niekoľko nehnuteľností, drží podľa webu v Clear Bank podiel 35 percent. Ďalších 35 percent vlastní spoločnosť CFFI UK Venture a zvyšných 30 percent má v držbe management Clear Bank. Celková investícia je vo výške necelej miliardy českých korún (37 miliónov eur). Clear Bank bola založená pred tromi rokmi ako start-up. Jej zakladateľom a predsedom predstavenstva je Nick Ogden, zakladateľ služby WorldPay. Podľa Ogdena by mala Clear Bank oživiť doterajší trh a konkurovať novými technológiami aj nižšími transakčnými poplatky. Clear Bank odhaduje, že svojím vstupom ušetrí britskej ekonomike na transakčných poplatkoch ročne okolo troch miliárd libier (viac ako 3,5 miliardy eur).


Zosnulý exšéf parlamentu Paška nebude mať štátny pohreb

BRATISLAVA. Zosnulý expredseda Národnej rady SR Pavol Paška nebude mať štátny pohreb, rodina si to totiž neželá. TASR to potvrdila Beatrice Szabóová, hovorkyňa premiéra Petra Pellegriniho (Smer-SD). "Podľa našich informácií si rodina Pavla Pašku štátny pohreb neželá a predseda vlády jej rozhodnutie rešpektuje," uviedla pre TASR. Úrad vlády v piatok (6.4.) po úmrtí bývalého šéfa parlamentu informoval, že kabinet je pripravený rozhodnúť o organizovaní štátneho pohrebu. Rozhodnúť však mali Paškovi pozostalí. Pavol Paška zomrel na infarkt vo veku 60 rokov. Skonal v piatok dopoludnia v areáli Železničnej nemocnice s poliklinikou Košice. Paška bol predsedom parlamentu dvakrát. Do roku 2016 bol aj podpredsedom Smeru-SD.


Vandali poškodili viac ako sto hrobov pri dánskej obci

HELSINKI.Vo východnej časti Jutského polostrova neznámi páchatelia poškodili približne stovku hrobov. Na náhrobné kamene napísali čiernym sprejom 666. Správcovia kostola Hadsund, pri ktorom sa nachádza cintorín, informovali regionálnu políciu v nedeľu ráno. Podľa polície motív vandalizmu nie je známy. Podobný prípad sa stal aj v roku 2016, keď našli neďaleko od tohto miesta popísaných vyše sto náhrobných kameňov.


Ander Herrera opľul znak Manchestru City. Nebol to úmysel, tvrdia United

MANCHESTER. Španielsky stredopoliar Ander Herrera sa v sobotu mohol tešiť z víťazstva svojho Manchestru United na pôde mestského rivala City 3:2 v anglickej futbalovej Premier League, vzápätí však musel vysvetľovať incident počas polčasovej prestávky. Dvadsaťosemročného reprezentanta zachytili kamery ako si pri odchode do útrob štadióna odpľul na znak domáceho tímu. Okamžite sa ozvali hlasy, ktoré Herreru obvinili z pohŕdania súperom. Podľa britského denníka The Independent dokonca City zvažuje podanie oficiálnej sťažnosti Futbalovej asociácii (FA). "Zábery jasne ukazujú, že incident je zveličený a v žiadnom prípade nešlo o znevažovanie súpera. Celá záležitosť bola len nešťastnou náhodou," uviedli v stanovisku opačný názor United. Zápas sprevádzala nervozita, domáci inkasovali až šesť žltých kariet, čo pre nich znamená automatickú pokutu 25-tisíc libier od FA. United po prvom polčase prehrávali 0:2, po zmene strán dokázali otočiť výsledok vo svoj prospech a odvrátili oslavy City z majstrovského titulu. Zverenci Pepa Guardiolu však ostávajú na prvom mieste v ligovej tabuľke s pohodlným 13-bodovým náskokom pred Man Utd. Do konca sezóny Premier League ostáva odohrať šesť zápasov.


Sedem miest, ktoré vo Florencii musíte vidieť

Ak sa tento rok chystáte do toskánskej metropoly, tieto zaujímavosti v nej by ste si nemali nechať ujsť.

Návšteva najpozoruhodnejšej zbierky renesančného umenia na svete v galérii Uffizi vás možno neláka pre nekonečné rady na lístky, ak si ich však kúpite v predstihu napríklad na www.uffizi.com, ušetríte mnoho času, ktorý potom môžete venovať obdivovaniu diel Giotta, Boticelliho alebo da Vinciho. Prehliadku môžete ukončiť výtvormi Michelangela a Raffaela. Z krátkej presklenej chodby, ktorá je sama osebe umeleckým dielom, je nádherný výhľad na rieku Arno. Baziliku Santa Croce navštevujú turisti najmä preto, aby v nej uvideli hroby najslávnejších obyvateľov mesta. Je tam pochovaný Michelangelo, Galileo aj Machiavelli. Okrem toho sú najväčšou miestnou atrakciou fresky od Giotta a jeho maliarskej školy. Bazilika sa nachádza na námestí Piazza di Santa Croce, ktoré bolo v stredoveku pôvodne nezastavené, aby sa tam mohli zhromažďovať veriaci. Kedysi, v časoch tvrdej inkvizície tam upaľovali kacírov. Florentský dóm známy ako Duomo patrí spolu so Šikmou vežou v Pise a rímskym Koloseom k najpozoruhodnejším architektonickým skvostom Talianska. Jeho legendárna kopula, zvonica a farebná mramorová fasáda nemajú vo svete konkurenciu. Stavať ho začali v roku 129ž pod vedením sienského architekta Arnolfa di Cambrio a bol hotový o stopäťdesiat rokov. Museo di San Marco je živou spomienkou na zbožného mnícha Fra Angelika, ktorý vyzdobil v miestnom dominikánskom kláštore cely svojich bratov. Väčšinu malieb vytvoril v rokoch 1440 až 1444 a mníchom vraj pomáhali pri modlitbách a v meditácii. Oltarno je doslova „druhou stranou Arna“. Štvrť s neopakovateľnou atmosférou sa rozkladá na juhu rieky, jej chrbticou je živé Borno San Jacopo plné reštaurácií a obchodov, ktoré sú situované v starých domoch z dvanásteho storočia. Ak bude mať už plné zuby múzeí a budete chcieť vidieť nebo nad hlavou, toto je miesto, kde sa oplatí relaxovať napríklad v parkoch alebo v záhrade za palácom Pitti. Vychutnajte si svoju možno najdrahšiu horúcu čokoládu v živote v historickej kaviarni neďaleko kópie Michelangelovho Davida na Piazza della Signoria. Originál tam stál do roku 1873, potom sochu premiestnili do Gallerie dell‘Accademie, kam putovala ulicami Florencie dlhých sedem dní. Vyjdite schodmi nahor od rieky Arno k Piazalle Michelangelo, kde nájdete nádhernú románsku baziliku, z ktorej je fantastický výhľad na mesto. Kostol je zasvätený svätému Miniovi, jednému z kresťanských mučeníkov Florencie, ktorý vraj na tomto mieste po smrti vzlietol.


Trump prijal šampiónov zo St. Louis. Do Bieleho domu prišli všetci okrem jedného

Prezident vyzdvihol comeback hokejistov.

WAHINGTON. Americký prezident Donald Trump prijal v utorok v Bielom dome úradujúcich šampiónov NHL - hokejistov St. Louis Blues. Rovnako ako na konci marca od Washingtonu Capitals aj teraz dostal Trump ako v poradí 45. prezident USA dres s číslom 45. Odovzdal mu ho prezident St. Louis Tom Stillman. "Bolo pre nás cťou zúčastniť sa na tejto slávnosti. Pre mňa je cťou, že tu môžem byť s týmito hráčmi, ktorí ukázali nielen obrovské hokejové schopnosti a zručnosti, ale aj obrovský charakter a odolnosť," citoval Stillmana oficiálny web zámorskej profiligy. Blues, ktorí vybojovali v minulej sezóne Stanleyho pohár prvýkrát v klubovej histórii, si v utorok užili prehliadku Bieleho domu vrátane Oválnej pracovne, hlavná časť slávnosti sa konala v Ružovej záhrade. "Pri takejto udalosti nečakáte toľko úsmevov a vtipov, my sme si však užili veľké množstvo zábavy. Bola to skutočne zábavná akcia," pochvaľoval si prezident klubu. Trump vyzdvihol nezlomnú vôľu hráčov, ktorí ešte na začiatku januára figurovali na samom dne ligovej tabuľky, no napokon nielenže postúpili do play off, ale dokázali aj dobyť slávny strieborný grál. "Úžasný comeback hokejistov St. Louis Blues nám pripomína, že nikdy sa netreba vzdávať, strácať vieru či prestať sa snažiť. Vždy treba zdvihnúť hlavu a ďalej bojovať. Tento tím bol po zlom vstupe do sezóny posledný, všetci ho odpisovali, no on tvrdo pracoval, všetci hráči sa navzájom podporovali, verili vo svoje sily, vydali zo seba všetko a napokon sa im podaril dosiahnuť vytúžený úspech," zdôraznil prezident USA. "Keď robíme čokoľvek, robíme to ako jedna partia. Myslím si, že práve to bolo kľúčové pre náš triumf. Sme veľmi kompaktný tím," vyjadril sa asistent kapitána Alexander Steen. Trump ocenil útočníka Jadena Schwartza za jeho príspevok na ceste za Stanleyho pohárom v podobe 12 strelených gólov. Vyzdvihol aj "kométu" minulej sezóny, brankára Jordana Binningtona. "Mať možnosť vidieť Oválnu pracovňu a absolvovať prehliadku Bieleho domu - oveľa lepšie to byť ani nemohlo. Bolo to niečo, na čo budem spomínať do konca života," povedal Schwartz. Kým mužstvo predchádzajúcich držiteľov Stanleyho pohára Capitals neprišlo do Bieleho domu kompletné, lebo niektorí členovia víťazného tímu vrátane brankára Bradena Holtbyho či útočníka Bretta Connollyho pozvánku od Trumpa odmietli, z tímu Blues chýbal iba obranca Justin Faulk, ktorý prišiel do St. Louis z Caroliny tesne pred štartom tohto ročníka. Preto sa nezúčastnil na akciách spojených s oslavami zisku pohára.


V stredoveku sa báli invázie zombíkov, mŕtvym utínali hlavy

Stredovekí Angličania sa snažili zmŕtvychvstanie zastaviť.

WHARRAM PERCY, BRATISLAVA. Živé mŕtvoly vychádzajú z hrobov a ohrozujú živých svojimi chorobami aj chuťou po ľudskom mäse. Zombíci nie sú len výmyslom moderných hororov, báli sa ich už ľudia v stredoveku. Aby sa mŕtvoly nemohli prebudiť, dobodali ich preto nožmi a odsekli im hlavy. Ukazujú to výsledky archeologického prieskumu z opustenej stredovekej dediny Wharram Percy v Anglicku. "Ak máme pravdu, je to prvý dobrý archeologický dôkaz takýchto praktík. Ukazuje to temnú stránku stredovekých povier a pripomína, aký odlišný bol vtedy pohľad na svet," píše pre web Historic England odborník na ľudské kosti Simon Mays. Štúdiu uverejnili vo vedeckom časopise Journal of Archaeological Science Reports. Vedci si najprv mysleli, že znetvorené telá patrili miestnym vydedencom, prípadne, že ich mŕtvoly obyvatelia dediny začali jesť počas hladomoru. Tieto hypotézy nová štúdia vylúčila. Mnohé stredoveké príbehy hovoria o prebudených mŕtvych. V príbehoch často ožili a živých ľudí nakazili chorobami alebo ich rovno zavraždili. Príbehy tiež radili, ako sa o mŕtvoly postarať. Nálezy 137 kostí z asi desiatich ľudí žijúcich medzi 11. a 14. storočím ukázali, že ľudia sa rád držali. Mŕtve telá rozsekávali nožmi, polámali im kosti a nakoniec ich aj spálili. DOI: 10.1016/j.jasrep.2017.02.023